Lucas 10 - Holy Bible [Aymara Bible 1997] - (Luc 10)\nAcanac pasatatsti, yakha pakallk tuncampwa Tatitojj ajllïna, ucanacarusti jupat nayra qhiti panin panini take marcanacaru, uqhamarac cawqhanactï jupajj sarañapäcäna ucsanacarusa.\nSaraquïnwa: “Khanpachanjja, yapu apthapiñajj waljawa, ucampis apthapirinacajj juc'aquiwa. Uca laycu yapunir mayipjjam yapu apthapir irnakerinac qhitaniñapataqui.\nSarapjjam, amuyasipjjaraquim ovejanacarjamaw tiwulanac taypiru qhitapjjsma.\nJan apapjjamti bolssa, kollksa ni wisqhsa; thaquinsti janirac qhitirus tiempo apakasiñcama aruntapjjamti.\nMä utar mantapcäta ucqhasti, nayrakat aruntapjjam: ‘Sumancañajj utjpan aca utana’ sasa.\nUcantejj sumancañani jakejj utjchi ucajja, jupanacataquïniw uca aruntajja; jan uqhamäcchi ucajja jan jupanacataquïcjjpanti.\nUca pachpa utapar kheparapjjam; cuntejj churapjjätam ucsti mank'apjjam, umapjjaraquim; irnakeristi catokañapawa luräwipatjja. Jan utat ut sarapjjamti.\nMä marcar purisinjj cawqhan catokapjjchïtam ucanjja cuntejj churapcätam ucjj mank'apjjam.\nUcan usutanacarusti c'umaraptayapjjam, ucatsti sapjjam: ‘Diosan reinopaw jumanacar jac'achasini’ sasa.\nUcampis cawqha marcantejj jan catokapcätam ucanjja, callenacar mistunisinjja sapjjam:\n‘Marcaman lak'apajj cayur maqhatapquitu ucjja jumanac toke uñacht'ayañataquiw thalarasipjjta. Ucampis ac yatipjjam, Diosan reinopaw jumanacar jac'achasini’ sasa.\nSapjjsmawa, taripäwi urun mutuña catokañapajj aca marcanjja Sodoma marcanquir jakenacat sipansa juc'amp jach'äniwa.\n“¡Ay, cunaquïcani, Corazín marca! ¡Ay, cunaquïcaraquini jumataquejj, Betsaida marca! Tiro Sidón marcanacana, cuna milagronacatejj jumanac taypin lurasqui ucajj lurasisapänjja, cawquipachaw jupanacajj Diosarojj juchanacapat arrepientisisa cutiquipstapjjasapäna, uqhamarac luto isimp ist'ata, khellampis williquipasipjjaraquisapäna llaquisiñata.\nUcampis jumanacajj taripäwi urunjja juc'amp mutuña catokapjjäta Tiro, Sidón marcanacat sipansa.\nJumasti, Capernaum marca, ¿amuyastati alajjpachcam aptatäña? ¡Mic'aya mankhacama jakontataw uñjasïta!\n“¡Qhititejj jumanacar ist'qui ucajj nayaruw ist'itu; qhititejj jumanacar jan ist'apctam ucasti nayaruw jan ist'quituti; nayaru jan ist'irïqui ucasti qhitanquitu ucaruw jan ist'quiti!.”\nPakallk tuncanejj wali cusisitaw cuttanjjapjjäna: —¡Tata, ñankha ajayunacamppachaw sutimanjj jaysapjjetu! —sasa.\nJesusasti jupanacarojj sänwa: —Jïsa, nayajj uñjaractwa alajjpachata mä llijullijur uñtata Supayar jalaktanirjja.\nNayaw jumanacarojj ch'amjj churapjjsma catarinacjjaru, uqhamarac alacrananacjjaru tacjjatapjjañamataqui, uqhamarac uñisirin take ch'amaparu atipt'apjjañamataqui, janiraquiw cunas camachapcätamti.\nUcampis jan cusisipjjamti ñankha ajayunacan jumanacar jaysapjjatam laycojja, jan ucasti cusisipjjam sutinacamajj alajjpachan kellkatätapata —sasa.\nUcapachaw Jesusajj cusisiñampi phokt'ata Kollan Ajayu toke, aqham säna: “Yupaychsmaw Awquiy, alajjpachansa uqhamarac acapachansa Tatitupa. Jumajj acanacjj wali yatiñaninacatsa uqhamaraqui amuyt'aninacampitsa imanttawa, ucatsti juc'a yatiñan jakenacaruw uñacht'aytajja. Jïsa, Awquejja, uqhamwa jumajj muntajja.\n“Awquejjajj take cunwa nayarojj catuyjjetu. Janiw qhitisa yatquiti Yokan qhitïtapsa, jan ucasti Awquiquiw yati, uqhamarac qhitinacarutï Yokajj uñt'ayañ munqui ucanacaraqui.”\nUcatwa discipulonacaparu uñti, ucatsti jupanac saparuquiraquiw saraqui: —Cusisiñanïpjjewa jumanacajj uñjapcta uc uñjirinacajja.\nSapjjsmawa, walja profetanacampi uqhamarac reyinacampiw acanac uñjapctas uc uñjañjja munapjjäna, ucampis janiw uñjapcänti; uqhamarac cuntï jumanacajj ist'apctas ucsa ist'añ munapjjäna, ucampis janiw ist'apcaraquïnti —sasa.\nUcapachaw mä ley yatichirejj sartasin Jesusamp parlir saräna yant'añataqui, ucat jisct'araquïna: —Yatichiri, ¿cuna lurañajjas waquisi wiñay jacañ catokañajjataquejja? —sasa.\nJesusasti saraquïnwa: —¿Cunas leyenjj kellkata? ¿Cunjäms leeta? —sasa.\nLey yatichiristi sänwa: —‘Tatit Diosamaru munam take chuymamampi, take almamampi, take ch'amamampi, take amuyumampi; jake masimarusti juma quicparjamaraqui munam’ —sasa.\nUcjjaruw Jesusajj saraqui: —Walic sistajja, actï lurätajja jacätawa —sasa.\nUcampis ley yatichirejj jisct'atapampi asquit uñt'ayasiñ munasinjja Jesusarojj sänwa: —¿Qhitirac jake masejjasti? —sasa.\nUcjjaruw Jesusajj saraqui: —Mä jakew Jerusalenat thaquinjam Jericó marcaru sarakasincäna, ucatsti juparojj lunthatanacaw jaljjatasin k'al isipamppacha lluch'suwayapjjäna, uqhamarac nuwjapjjäna ucatsti niya jiwatjam liwinucuwayasinwa sarjjapjjäna.\nUqhamaruw mä sacerdotejj uca thac cheka sarascäna, ucampis uc uñjasinjja mays muyt'awayäna.\nUqhamaraquiw mä levitajj uca chek sarascaraquïna. Ucasti uñjasinjja mays muyt'awayaraquiquïna.\nUcampis Samarianquir mä jakew uca quicpa thaquinjam sarascäna. Ucasti uñjasinjja, qhuyapt'ayasiwa.\nUcat jac'achasi uca jakeru, usuchjatanacapsti aceitempi vinompiw kolljjati, ucat ch'okt'araqui. Ucatsti uywapar apjjatasin mä korpachasiñ utaruw apjjäna, ucansti jupaw uñjascäna.\nKhepärmanthisti samarianquirejj sarjjañampïsinjja, pä denario kollke apsusisin korpachiri utanirojj churi, ucat saraqui: ‘Aca tataruw uñjt'arapitäta, juc'amp cuns alät ucajja, cutt'anjjä ucqhaw churjjäma’ sasa.\nUqhamasti aca quimsanitjja ¿cawquïris juman amuyatamatjja lunthatanacas jaljjatcatayna ucan jake masipajja? —sasa.\nLey yatichiristi sänwa: —Qhititejj jupat qhuyapt'ayasqui ucawa —sasa. Ucat Jesusajj juparojj saraqui: —Saram, ucatsti quipcaraqui jumajj luram —sasa.\nJesusasti sarjjänwa, ucatsti mä jisc'a marcaruw purïna, ucansti Marta sat mä warmiw utapar catokt'äna.\nMartasti mä cullacaniraquïnwa, ucasti María satänwa. Jupasti Jesusan cayupawjaruw kont'asi cuntï siscän uc ist'añataqui.\nUcampis Martajja walja lurañanacamp mayjt'atänwa, ucat Jesusar jac'achasisin saraqui: —Tata, ¿waliquiti jumataquejj cullacajjan nayaru sapac take lurañamp apt'atapajja? ‘Yanapt'itpan’ sarapitaya —sasa.\nJesusasti juparojj saraquïnwa: —Marta, Marta, walja lurañanacamp mayjt'atäsctawa.\nUcampis mayaw waquisejja. Mariajj sumïrïquis ucwa ajllisi, janiraquiw ucjj qhitis apakcaniti —sasa.


Isaías 51 - Holy Bible [Aymara Bible 1997] - (Isa 51)\n“Ist'apjjeta take qhitinacatejj cheka chuymampi thakapquista, jacañsa munapjjaracta ucanaca —siw Tatitojja—. Uñtapjjam cawquïri karkat qhuchsutäpctatejj uca; cawqha kala ch'iyañat apsutäpctatejj uca;\nAbraham awquimaru, uqhamaraqui jumanacar jacañ churiri Sara taycamaru uñtapjjam. Cunapachatejj nayajj jupar jawscta ucqhajj sapaquïscänwa, ucampis nayajj bendistwa, walja wawanac churasa.\nNayaw Sión marcarojj wal qhuyapayä, jupasti k'ala tucjatapunïnwa. Wasaranquir waña orakenacsti mä pankar yapuruw tucuyä, cunjämtejj Tatitojj Edén huerto usccänjja uqhama. Ucanwa cusisiñas, c'uchiquïñas utjani, uqhamaraqui Tatitur yupaychaña k'ochunacasa, suma k'ochunacasa.\n“Marcanaca, ist'apjjeta, jach'a marcanaca sum ist'apjjeta: Nayaw yatichäwinacajj khanañchä, camachi arunacajjasti marcanacataquejj mä khanäniwa.\nAtipjäwejjasti jac'anquiwa nayan khespiyasiñajjasti niyaw jutasqui, marcanacarusti ch'amajjampiraquiw apnakä. Kota tokenquir marcanacasti nayaruw suyt'apjjetani, ch'amajjaruraquiw alcatasipjjani.\n“Alajjpach toke uñtapjjam, uqhamaraqui aca orak tokerus uñtapjjaraquim. Alajjpachajj jek'er uñtataquiw chhaktjjani, orakesti mä isir uñtataquiraquiw merk'stjjani, ucan jaquir jakenacasti jisc'a chhichhillanqhanacar uñtataw jiwarapjjani; ucampisa, nayajj wiñayataquiw khespiyä, khespiyasiñajjasti janiw tucuscaniti.\n“Ist'apjjeta jumanaca, qhitinacatejj yatipcta cunatejj chekäqui uca, nayan yatichäwinacajj sum catoker marca. Jan ajjsarapjjamti jaken jan wali parlatanacapjja, janiraqui jaken jisc'achäwi arunacapampis sustjasipjjamti,\nthuthan tucjata isjamaw tucusipjjani, lak'on tucjat ch'anqhar uñtataraquiw tucusipjjani. Ucampisa nayan atipjañajjajj wiñayataquïniwa, khespiyasiñajjasti wiñayan” wiñayapataquïniwa.\njach'a lamar kotsa wañt'ayaractawa, jach'a p'iya mankhanquir umanacsa wañt'aytawa, jach'a kota mankhsti wañt'ayasinjja thaqui lurtajja, khespiyatanacajj uca cheka maqhatapjjañapataqui.\nUqhamaraquiw Tatitun khespiyatanacapajj cuttanipjjani, Sión marcarusti cusisiñat arnakt'asisaw mantanipjjani, ajanunacapasti wiñayataquiw c'uchiquïni; cusisiñampi, sumancañampwa jicjjatapjjani, t'akhesiñasa, jachañasa tucusjjaraquiniwa.\n“Naya, naya quipcaw jumarojj ch'amachsma. ¿Qhitirus ajjsarta? ¿Jakenacaruti? ¿Jiwir jakenacaruti ajjsarta, qhitinacatejj korar uñtata tucusipjjani ucanacaru?\n¿Qhititejj alajjpachsa, acapachsa lurqui uca Tatitu Diosamatjja armasïtati, qhititejj alajjpacha janatati, oraksa utt'ayaraqui ucatjja? ¿Qhitinacatejj jumar tucjañataquejj jac'ancqui, wali colerata uñch'uquisctam ucanacataquejj qhathatiscaquïtati? Ucampis ¿cawquinquis colerasiñapajja?\nQhititejj t'akhesiyatäcän ucajj janc'aquiw khespiyatäjjani; janiw calabozon jiwcjjaniti, janiraquiw jupataquejj t'ant'as pist'caraquiniti.\n“Nayätwa Tatitu Diosamajja, sutejjasti Take Ch'amani Tatitu satawa; nayaw jach'a kotjja onjjtayta, ucat mathapinacas wararipjjaraquiwa,\nnayaw alajjpach uscta, aca oraksa sum sayt'ayaractjja. Nayaraquiw lacamarus arunacajj uchtjja, amparajjampiraquiw arjjatsma. Nayaw Sión marcarojj ‘Jumajj marcajjätawa’ ” saractjja.\nSartasim, sartasim, Jerusalén, sayt'asim. Jumaw Tatitun colerasiñapatjja t'akhestajja, cunjämtejj maynejj mä copa umt'asajj tak umsusajja machjasejja, uqhama.\nTake wawanacam taypinsti, janiw maynis jumar irpirejj utjquiti; take wawanac uywasta ucanacatsti, janiw maynis jumar amparat wayurejj utjquiti.\nAca pä jan walt'añaw jumjjarojj juti, marcamajj tucjata, lunthatjataraquiwa uñjasi, jakenacamasti guerran mank'atjama jiwarapjjaraqui. ¿Qhitirac jichhasti jumat qhuyapt'ayasïtamsti? ¿Qhitirac chuymachätamsti?\nWawanacamasti antílope sat animalar uñtata känampi catuntataw uñjasipjje, jan ch'amani, calle esquinanacan liwisipjje, Tatitun colerasiñapampi chhojjriñchjata, Diosaman chekachäwipampi t'akhesiyata.\nUcatpï, jan cunan marca, acanac ist'amaya, jumajj machatätawa, ucampis janiw vinompiti;\nTatitu Diosamajja, qhititejj marcaparu arjjatqui ucajj siwa: “Uca copa amparamat asakäma, cunampitejj jumajj machjascta uca; janiw jichhajj juc'ampi nayan colerasiñ copatjja umcjjätati.\nNayaw uca copjja qhitinacatejj jumar t'akhesiyapcätam ucanacar churä, qhitinacatejj jumarojj sapcäyätam: ‘Oraker liwnoktam, juma patjjwa pasañ munapjjta’ sasa, jumasti liwnokttawa, lak'ar uñtata taquisitäñamataqui.”


Global Voices Haiti Markana: Artistanakan “Grand Rue” Uraq Khatati Paskipana · Global Voices Aymarata\nGlobal Voices Haiti Markana: Artistanakan “Grand Rue” Uraq Khatati Paskipana\nJaqukipäw uñt'ayata/apkatata 19 Achuqa phaxsi 2010 22:12 GMT\nAka blog ullart'apxañäni Français, Italiano, Español, polski, македонски, English\nAka uraq khatati Haiti Markana paskipanxa, amuyumpi jaqinakan luravinakaparu yanapt’añataki, Pä jilawi aka Global voices tama tuqita Khitata, aka Purto Principe tuqiru. Aknirinakawa Georgia Popplewell [en] ukjamaraki Alice Backer [en] akjam yanapt’apxi, churapxiwa nayrir yatiyawinaka kunjams jakatatapxi ukjata. Uñjapxam kunanakatix lurañapakix ukanaka [es].\nAka wali uraq khatatixa aka Puerto Principe – Haiti markan paski ukaxa, mä wali pisin jakasiñ markawa ukhamaraki mä artistanakan jakasiwipawa, uñstayapxiwa jiwa kasta lurawinaka ukjattxa. Aka barriuxa mä taypi lurawinwa aka q’ayachañatakixa Bienal del Gheto o “Ghetto Biennale” [en] diciembre phaxsikamaxa 2009 maränaxa.\nImata Waraqanakaxa uñicht’ayiwa kunjamtix paski aka 12ni enero phaxsin paski uraq khatatix uka ukhamaraki kunjams jakatatapxi ukanakampi. (Una versión con títulos en inglés esta disponible en dotSUB. [en]) utxayatawa mä Revista lurata akniri Belle Williams ukampi, jupaxa aru yatiyawinak amnaqiripawa aka Ti Moun Rezistans jaqina, Mä pustuchata lurawinaka wawanakataki aka Barriuna.\nYanapt’añataki aka artistanakaru aka wali uraq khatatina, churamaya Foundry Haiti Fund [en] ukaru.\nAlice Backer jupawa apayawayi mä imat jamuqa jiskt’awimpi aka Siméon Evans ukaru [en], yaqha tamankir kullakawa aka Grand Rue ukana, ukanx parliwa mural uñstayatata, akniri Ghetto payir paxsi saraqataru 2009ni marana. Aka k’achanchiri Britanico Bill Drummond jilatana. “Ewans uka jilataxa iyawsiwa aka Bill Drummond mural lurataparu jupax janir uraq Kjatati utjki ukhawa amuyana, Aka mural tukqixa mä säwa säna “Imagine si denme pa gen mizik” (amuyapxam arumanthix jan musik utjatapa)”\nWaljani K’achanchirinakawa ukjamaraki Anqax yatiyawinak amnaqirinakawa apayapxi pankanaka, jamuqanaka ukjamaraki jamuq imatanaka amtasina aka Bein al Gheto ukat. Aka jamuq imirixa uñicht’ayiwa alka youtube tuqi, mä Jamuq imata de una procesión musical en la Grand Rue [en]. Utxiwa walxa jamuqanaka aka Flickr PRI's The World [en] ufana tuqina ukjamaraki John T. Unger [en] ukasa. Richard Fleming, Brooklyn ukan jakasirixa uskuntiwa walxa yatiyt’awinaka [en] Blogupana, qillqarakiwa Má amtachinu (ing) aka Miami Herald ukataki. Má Amtachinu Beinal ukjata [en] aka kachanchayiri Tracey Moberly uñstiwa Dazed Digital ukata.\nNayraqatpächxa uñt’ayatawa Caribbean Free Radio [en] uka tuqi.\nGlobal voices ukana irnaqawipaxa haiti Markanxa qulqi tuq yanapt’atawa jiwasan yanapt’irinakasampi [en] ukjamaraki yatiyawinak jaqinakxat amnaqirinakampi aka Internews [en]. Uka tuqita. juk’am yatxatañatakixa uñxt’asmawa aka página uraq Khatati Haití markana [en] aka Global Voices tuqina.\nNicholas Laughlin jupawa yanapt’asiwayi aka amtachinuna.


Victoria Tinta Quispe · Chinuqa phaxsi 2011 · Global Voices Aymarata\nVictoria Tinta Quispe · Chinuqa phaxsi, 2011\nQhipa qillqatanaka Victoria Tinta Quispe Ta Chinuqa phaxsi, 2011\nLatin America 27 Chinuqa phaxsi 2011\nLatin America 23 Chinuqa phaxsi 2011\nLatin America 22 Chinuqa phaxsi 2011\nMagallanes Chilet aynachajanx manq’at mutuñaw phuqhasi, jilir irpirin khusu uma (gas) ukan 16.8% ukja chanir irxatayañ amtatapata. Bloggeru Kiyuskunxa, Daniel Arrellano jilax uksan jakäwix kunjamasa ukwa uñt’ayi, ukatx jilir irpirix kunjams apnaqaski ukjats k’umirakiwa.\nAsia Oriental 21 Chinuqa phaxsi 2011\nCitizen Media 16 Chinuqa phaxsi 2011\n¡Global Voices satax aski machaq marakipanay sapxtamwa! Uraqpachan marpachanx medios ciudadanos en linea uñt’atanakatx wali muspakañawa, ukampirus uraqpachan conectataw wali irnaqasipkata. Qhanpacha ullart’asa, yanapt’asa, qilqt'asa, arut arur jaqukipasa, yanapt’añanakamatakiw suyt’asipksma. Jiwasan jaqinqkasax jumjam uraqpachat mayacht’atäpxiwa. 2010 marax Haití ukhamarak Chile markan uraq khathatiwa utjäwayi, Jamaica markanx estado de emergencia ukankapxanwa,...\nCaribbean 11 Chinuqa phaxsi 2011\nCaribbean 10 Chinuqa phaxsi 2011\nJamaica markan 2010 maran jan walt'ayatapat aynacht'ayatapata, pantjaw utjayatapat ist'añax qaritawa, Petchary satax ullart'irinakparuw uñt'ayi, askinjam machaq marar katuqañawa sasa, jichha pachan askinjam jikjat'askasa, ina ch'uxñakikipan willkas qhanapamp sum qhanxatankipana.


Global Voices Aymarata » Jan Pisin jakaw juk’amp utjañapatakix machaq thakhinak (métodos) thaqhasipki · Global Voices Aymarata » Print\nJaqukipäw uñt'ayata/apkatata 23 Qasäwi phaxsi 2013 15:32 GMT 1\t · Qillqiri Julie Owono (es) ukan jaqukipiri\tLourdes Sada, Nelly Sosa\nCategoria-naka: África Subsahariana, Francia, Mongolia, Uganda, Citizen Media, Desarrollo\nVarios blogueros de Global Voices uksatx  Foro Global uksan tantachawayäsipxana ukhamarus Desarrollo de la OCDE  uksan qillqt'i, París tuqin 4 ukat 5 urunak saraqkipan qasäw paxsit 2013 marata ukat amuyt’apxana. Janir tantachaw qalltasaxa, nanakax aka walja qillqatanak aka desarrollo uksat yatiyawayäpta ukham amtasiwayi kunatix ukanakax contenidos  [en] web uksanwa (#OECDgfd ) qillqi.\nNaciones Unidas (ODM) ukatakix nayrar sarnaqañatakix lurañ amtanakax  2015 uka naratakiwa, ukat uka maratakix jan juk’amp pobreza uk utjañapatakix Organizaciones ukanakax walpin aka lurañ amtawitakix irnaqasipki. Nayra maranakax Comunidad internacional ukan lurañ amtawinak lup’iwayaxi. Uka lurañ amtawinakax akanakawa: jan juk’amp manq’at awtjatanak utjañapa, jan qulqin markachir jaqinakax jan irnaqawimp mä suma irnaqawimp uñjasispa, ukanakanwa jach’a lurañ amtanaka. Aka lurañ amtanakax wali askiwa markanakatakixa maysatuqit aka lurañ amtawinakax janiw taqpach marqanakan luraskaniti. Africa uksan jaqinakax 1,25 dólares ukha qulqimpikiw mä urun jaqasipxi ukhamarus ukax 58% al 51% ukharuw 1990 ukat 2005 naranakan puriwayi  [pdf].\nInternet-tuqin may may amuy aruskipäwinaka\nSapa narawa, Organización para la Cooperación ukat Desarrollo Económico (OCDE) satak Foro Global sobre Desarrollo  [en] Paris tuqin uruyäsini, aka 4 ukat 5 urunak saraqkipan qasäw paxsita 2013 marana. Jicha marax OCDE pobreza ukax maysa amuyump lurañ muni, ukat mä debate abierto en línea ukar OCDE uksa investigadoranak jawillt'apxani. Ukhamarus aski qillqatanak  aruskipäwix taqpach jaqinakatak juk'amp amuyt'añatakix uñjasipkakiwa.\nConcerned African Scholars  [en] yatiqir africanonakawa, jupanakax línea uksan amuyunak chhalaqapki. Africa uksat qullqix ukhamakiw mistuski  [en] uka wakisi kunatix reduccion de la pobreza ukax k’achak uksa markan wakisi, uka amuyunaka aka yatiqirinakax amuyt’apxi. Ukhamarus Janvier D. Nkurunziza pobreza uk tukuyañatakix mä repatriación de los recursos uk utjañäpa amuytäni.\nAfrica uksan recursos uka qullqinakax ukhamak chhaqtawayxi ukatay jichhax african pisin jakawix ukax wali walt’atawa, jan ukham wakisispansti jixchhax african taqiniw irnaqañanakanispa, suma jach’a utanaka, chakanaka, yatiqañ utanak, qullañ utanak sumpiniw utacht’ataspaya, markachirinakan paylläwinakap irjatataspa, ukhamata janik pisin jakäwix utjaspati.\nSataphaxsin 2012 marän TEDx ukan mä Ulán Bator (Mongolia) uksana arsuwipa  [en] tuqin «medios sociales ukat reducción de la pobreza» ukham sutininwa uka aruskiptawixa, Robert Reid jupaw aka Millenium Challenge Corporation Mongoliatak uka irpiriwa, jupax amuyt’ani pisin jakawi ukax juq’amp sector privado ukanakamp irnaqañawa ukat jupanakax yanapxaspaw aka pobreza sayt’ayäñataki, ukham amuyaninwa.\nPlataforma Asociativa de Desarrollo Abierto Uganda markataxa  [en], uksat ukax mä amuyuw jan juk'amp pisin jakaw utjañapataki:\nKunatix organizaciones ukanakax Tecnología dela información uk apnaqapxi yatiñataki yatiwayinak yatiwayañatak ukanak irnaqañataki, uka tecnología de la información, desarrollo abierto ukham sutinchata uñt`atawa. Transparencia y responsabilidad ukamp aka Desarrollo abierto aka recursonakar yanapt'i, ukhamarusa, kunjams qullqimp yanapsna kunjams jan qullq chhaqarantaysna ukanak amuyt'ayi. Ukata, taqpach jaqinak aka chhalaq amuyt'awinpix irnaqirinakax aka ecosistema ukan juk'amp ch'amchasipxi.\nURL to article: https://aym.globalvoices.org/2013/04/5773\n Foro Global uksan tantachawayäsipxana ukhamarus Desarrollo de la OCDE: http://www.oecd.org/site/oecdgfd/\n Naciones Unidas (ODM) ukatakix nayrar sarnaqañatakix lurañ amtanakax: http://www.un.org/es/millenniumgoals/poverty.shtml\n 58% al 51% ukharuw 1990 ukat 2005 naranakan puriwayi: http://www.un.org/es/millenniumgoals/pdf/11-31342%28S%29MDG_Report_2011_Book_LR.pdf\n aski : http://www.wikiprogress.org/index.php/Online_Consultation:_Reducing_poverty_is_achievable\n Africa uksat qullqix ukhamakiw mistuski: http://concernedafricascholars.org/bulletin/issue87/nkurunziza/\n TEDx ukan mä Ulán Bator (Mongolia) uksana arsuwipa: https://www.youtube.com/watch?v=zdmFmk0UYfw\n Plataforma Asociativa de Desarrollo Abierto Uganda markataxa: http://www.opendev.ug/


Sarnaqäwi: Mä awki chhaqayasta, mä awki jikjjatta | Taman yatjjatañataki\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Becol Bengalí Bislama Brasil markan amparamp parlirinakataki Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Colombia markan amparamp parlirinakataki Congo Coreano Criollo haitiano Croata Danés Efik Endebele Endonga Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandés Fiyiano Francés Ga Georgiano Griego Groenlandés Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kannada Kaonde Kazajo Kikuyu Kiluba Kiniaruanda Kirguís Kirundi Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Maratí Maya México markan amparamp parlirinakataki Nepalés Ngäbere (o guaymí) Noruego Nyaneka Oromo Osético Otetela Pangasinán Panjabí Papiamento (Aruba) Papiamento (Curazao) Persa Perú markan amparamp parlirinakataki Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tigriña Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Umbundú Urdu Uzbeko Vendal Vietnamita Wallisiano Waray-Waray Wolaita Xhosa Xitshwa Yoruba Zulú Árabe Ñanya\nMä awki chhaqayasta, mä awki jikjjatta\nGerrit Lösch jilatan arsutaparjama\nAWKIJAJJ Graz (Austria) markanwa 1899 maran nacïna. Nayrïr Jachʼa Chʼajjwäwejj qalltkäna ukhajja, waynitukïskänwa. Ukampis Payïr Jachʼa Chʼajjwäwejj 1939 maran qalltkäna ukhajja, alemán soldadonakaw ejerciton serviñapatak katuntapjjatayna. Rusia markan guerrankkasaw 1943 maran jiwawayjjatayna. Nayajj pä maranikïskayätwa. Janïraw sum jupar uñtʼkayätti. Wawäkasasti wal awkinïñ munirïta, yateqer masinakajar awkipamp uñjirïta ukhajja, jukʼampïriwa. Waynitöjjayäta ukhaw alajjpachankir jan jiwiri Awkit yatjjatta, ukaw ¡wal chuymachawayitu! (Hab. 1:12.)\nBOY SCOUTS SAT ORGANIZACIONARUW MANTTA\nPaqallq maranïskayäta ukhaw Boy Scouts sat organizacionar mantta. Ukjja, 1908 maranwa Gran Bretaña markankiri Robert Stephenson Smyth Baden-Powell sat chachajj uttʼayatayna. Jupasti uka markanjja, teniente generaljamaw ejerciton serviskarakïna. 1916 maransti, Cub Scouts sat seccionwa nayjam jiskʼa wawanakataki uttʼayarakïna.\nSapa semana tukuyajj yaqha lugaranakaruw sarapjjerïta: ukansti carpanakan ikipjjerïta, ukatjja uniformeni, tamboras leqtʼasisa ukhamaw sarnaqapjjerïta. Ukham sarañjja wal munirïta. Mayni masinakajamp qoqanak taypin anatapkayäta ukjja sum amtta, jaypʼunakajj mä cheqar nina naktʼayasaw canttʼasisa muytapjjerïta. Ukatsti, qoqanakatsa animalakatsa sum yateqapjjerïta, ukaw Diosan luratanakapar wali askit uñjañataki yanaptʼawayitu.\nBoy Scouts organizacionanjja, taqeniruw suma lurapjjañajatak chʼamachapjjerïtu. Ukatjja “taqe kunatakis wakichtʼata” sasaw aruntasipjjerïta. Ukajj wal gustitäna. Grupojanjja, patakatsa jiläpjjayätwa: niya chikatajj Católico Iglesiatapjjänwa, mä chikatasti protestante iglesiatapjjarakïnwa, mayasti budismo religionatarakïnwa.\nBoy Scouts organizacionajja, 1920 marat qalltasajja, mä qawqha marat mararuw jachʼa tantachäwinak apapjje. Ukarusti, walja markanakatwa aywthapipjjaraki. Nayajj paqallqöri jachʼa tantachäwiruw 1951 agosto phajjsin sarawayta, ukasti Bad Ischl (Austria) markanwa apasïna. Llätunkïri jachʼa tantachäwirojj ukhamarakiw 1957 agosto phajjsin sarawayta, ukasti Birmingham (Inglaterra) marka jakʼanwa apasïna. Ukanjja, Boy Scouts organizacionankirinakajja, 33.000 jaqenakaw tantachasipjjäna, jupanakasti 85 markanakatäpjjänwa. Ukat 750.000 yaqha jaqenakas ukankapjjarakïnwa. Inglaterra apnaqeri Isabel reinas ukankarakïnwa. Ukanak uñjasajj wal kusisirïta, mä jachʼa familiankkiristsa ukham amuyasirïta. Ukampis kunas qhepat pasani ukjja janiw amuyirïkti. Qhepatjja, Diosar munasir mä jachʼa familia taypiruw mantawayta.\nJEHOVÁ DIOSAN MÄ QHANAÑCHIPARUW UÑTʼTA\nRudi Tschiggerl jilataw nayraqat Bibliat parlitäna, jupajj pastelanak lurirïnwa\n1958 maran niya marzo jan ukajj abril phajjsinakanjja, Grand Hotel Wiesler sat mä hotelanwa camarerot trabajiñatak yateqaskayäta, Graz (Austria) markana. Niya tukuyañampëjjayata ukhawa, Rudolf Tschiggerl sat mä trabajir masijajj Bibliat arjjayitu. Jupasti pastelanak lurirïnwa. Janipuniw uka nayrajj khitis cheqa yatichäwinakjja yatichirïkituti. Trinidad sat yatichäwejj janiw Bibliankkiti sasaw sirïtu. Nayasti uka yatichäw wal arjjatirïta, pantjastaw sasaw sirïta. Rudolforusti Rudi sasaw sapjjerïta, jupajj wali suma jaqënwa, ukatwa Católico Iglesiar kuttʼaniñapataki arjjayirïta.\nMä Biblia apanirapïma sitänwa, ukampis católica Bibliakwa katoqerisma sasaw sayäta. Biblia churitäna ukhajja, jankʼakiw liyiñ qalltayäta, ukampis Biblia taypin Rudin uchata mä tratadop jikjjatta, Sociedad Watchtower ukan imprimita. Uk jikjjatasajj colerasirïtwa, uka tratadojj cheqa yatichäwinaksa qʼewjaykaspa ukham amuyirïta. Ukampisa, jupampi Bibliat yatjjatañ wal munirïta. Qhepatjja, Rudijj janiw mayampsa revistanaksa libronaksa apanjjänti. Niya kimsa phajjsinakjamaw awisaki yateqapjjerïta, awisajj wali arumkamaw Bibliat parlapjjerïta.\nHotelan camarerot trabajiñatak yateqaskayäta uk tukuyjjasajja, mamajajj mä hotelan administradoräñatakiw mä escuelar uchitu. Ukasti Bad Hofgastein sat markankänwa, Alpes sat qollunak jakʼana, ukaruw sarjjayäta. Uka escuelajj Bad Hofgastein markankiri Grand Hotel sat hotelampiw irnaqapjjäna. Awisajj ukaruw jukʼamp yateqañataki sarirïta.\nPÄ MISIONERA KULLAKANAKAW VISITAPJJETU\nIlse Unterdörfer ukat Elfriede Löhr kullakanakampiw 1958 maran Bibliat yateqañ qalltta\nRudijj Viena markankiri sucursalaruw kawkjansa jakasta uka toqet qellqatayna, sucursalasti pä misionera kullakanakwa khitanitayna. Ilse Unterdörfer ukat Elfriede Löhr sat kullakanaka. * Mä urojja, hotelan katoqeripaw akham situ: ‘Pä señoraw thaqasktam, jumamp parlañ muni, autopan suyasipki’ sasa. Khitirakïpacha sasaw misturïta. Uka pä kullakanakajja, Alemanian nazismo partidonkirinakajj apnaqapkäna ukat qellqatanakasas jarkʼatäkäna ukhajja, mä cheqat mä cheqaru qellqatanakas apasaw yanaptʼapjjerïtayna, uk qhepatak yatta. Yamas janïra Payïr Jachʼa Chʼajjwäwejj qalltkäna ukhajja, alemanonakan Gestapo sat policianakapaw katuntapjjatayna ukat Lichtenburg markankir campo de concentracionaruw apayapjjatayna. Qhepatjja, Ravensbrück markankir campo de concentracionaruw apayapjjarakitayna, Berlín marka jakʼana.\nKullakanakajj mamaj niya mitäpjjänwa. Wali respetompiw jupanakar uñjirïta, janiw tiempsa apaqañ munirïkti. Janirakiw mä qawqha semananaka jan ukajj phajjsinaka inamay visitayasiñ munkayätti. Ukatwa, sucesión apostólica sat yatichäwi toqet parlir textonak mä listar apanirapita sasin mayta. Markajankir curaruw uk uñjjatayä sasaw sirïta. Curampi parlasajj janiw jukʼamp pächasjjäti sasaw amuyirïta.\nCHEQPACH QOLLANA AWKIRUW UÑTʼTA\nMateo 16:18, 19 qellqatankki uka Jesusan arunakaparjamaw sucesión apostólica sat yatichäwjja catoliconakajj uttʼayapjje. Ukanjja akham yatichapjje: ‘Nayrïr papajj apóstol Pedrönwa, ukat jupar arkiri papanakajj jupan uttʼayatäpjjewa’ sasa. Ukatjja, papajj kuna yatichäwsa arsu ukhajja, janiw pantjaskaspati sasaw sapjje. Ukaruw nayajj creyiyäta. Católica Iglesianjja, mä paparojj qollana awki sasaw uñtʼapjje. Ukhamajj jupatejj Trinidadajj cheqaw sischi ukhajja, cheqaw sañajarakïspawa sasaw amuyayäta. Ukampis jupatï pantjasirïchi ukhajja, Trinidad yatichäwejj pantjatarakispaw sasaw sirïta. Walja catoliconakatakejj sucesión apostólica yatichäwejj wali askit uñjatawa, ukarjamaw walja yatichäwinakarus creyipjjaraki.\nUka toqet curampi parlir sarta ukhajja, janiw jisktʼatajj qhanañchirjamäkänti. Sucesión apostólica toqet parlir mä librokwa churirïtu. Utajan liytʼawayasinjja, jukʼamp jisktʼanakampiw wasitat kuttʼirïta. Jan qhanañchirjamäsajj akham sirïtu: “Janiw iyawsayañ puedkirismati, janirakiw jumas iyawsaykitasmati [...]. Ukhamajj sumak sarjjäta” sasa. Janiw jukʼampsa uka toqet parlañ munjjänti.\nQhepatsti, Ilse ukat Elfriede kullakanakamp Bibliat yatjjatañwa amtawayta. Jupanakaw Jehová Diosaru, cheqpach Qollan Awkiru uñtʼañ yanaptʼawayapjjetu (Juan 17:11). Uka lugaran janïraw mä tamas utjkänti. Kullakanakajja, Bibliat yateqañ munirinakan utanakapanwa tantachasipjjerïna. Mä qawqhanikïpjjänwa. Programajj utjkäna ukarjamaw Ilsempi Elfriede kullakampi niya taqpach qhanañchapjjerïna, janiw bautisat mä jilatas utjkänti. Awisakiw mä jilatajj jutiri, ukatakisti mä localaw alquilasiri.\nDIOSAN ARUNAKAP YATIYAÑ QALLTTA\nIlse ukat Elfriede kullakanakajja, 1958 octubre phajjsinwa Bibliat yatichañ qalltapjjetu. Kimsa phajjsitjja, bautisasjjakiyätwa, 1959 enero phajjsina. Janïr bautisaskasajja, kunjamas uta utat yatiyañäpacha uk yatiñatakiwa, jupanakampi misturïta (Hech. 20:20). Nayrïr kutin mistkta uka qhepatjja, mä territorio mayta, ukhamat uka cheqan yatiyañajataki. Mä markpachwa territoriot uñtayapjjerïtu. Ukarojj sapakiw sarañajäna, uta utsa yatiyañajäna, ukat istʼañ munirinakarusti kuttʼañajarakïnwa. Jaya qhepatakwa, mä jilatampejj yatiyir mistta, jupasti tamanak tumptʼir jilatänwa.\nHotelan administradoräñataki yateqaskayäta ukjja, 1960 maranwa tukuyjjta. Ukatsti utajaruw kuttʼjjta, ukhamat Bibliat yateqawaykta ukanak familiajaru yatichañataki. Jichhakamajj janiw maynis cheqa arunak yateqawayapkiti, ukampis mä qawqhanejj mä jukʼa yateqañ munasipkarakiwa.\nJUKʼAMPI SERVIÑATAKIW CHʼAMACHASTA\nPä tunka maranïkayäta ukha\n1961 maranjja, sucursalajj taqpachan tamanakaruw precursoräpjjañapatak mä carta toqe chʼamañchäna. Ukhajj sapäskayätwa, janirakiw usutäkayätsa, ukhamajj precursorïristwa sasaw amuyirïta. Ukatwa Kurt Kuhn sat tamanak tumptʼir jilatamp parlta, juparusti sistwa: “Mä qawqha phajjsiw autonïñatak trabajtʼañ munta, ukajj precursoräñatakiw yanaptʼitaspa” sasa. Jupasti sarakituwa: “¿Diosar sapüru serviñatakejj Jesusatakisa apostolonakatakisa autojj wakisïnti?” sasa. Ukham sasaw kuntï lurañajäkäna uk qhan sirïtu. Ukhamajj jankʼakiw precursoräñat wakichasirïta. Niyakejjay mä hotelan restaurantepan 72 horanak sapa semana trabajirïstjja, tiempo apsuñajaw wakisïna.\nPatronajaruw 60 horanakakiw trabajiñ munta sasin sirïta, jupasti iyaw sasaw sirïtojja, pagojsti ukhampach pagaskirïtu. Mä qawqhatjja, 48 horanakak trabajiñ munta sasaw sarakirïta, iyaw sasaw sarakirïtu, pagojasti ukhampachakïskiriwa. Qhepatjja, 36 horanakak trabajiñ munta sasaw mayirakta, semanan sojjta uruki, sapa urusti 6 horakiraki. Patronajasti iyaw sarakikitänwa, ukampis janiw cheqaw sañjamäkänti, pagoj-jja ¡ukhampachwa churaskikatäna! Ukhamatwa precursoräñ qalltta, uka tiemponjja precursoranakajj sapa phajjsejj 100 horanakwa yatiyapjjañapäna.\nPusi phajjsi qhepatsti, precursor especialata ukhamaraki siervo de congregacionata mä jiskʼa taman uttʼayapjjetu, Spittal an der Drau sat markana. Precursor especialanakajj sapa phajjsejj 150 horanakwa yatiyapjjañapäna. Sapakiw precursor especialjam serviriyäta, Gertrude Lobner sat mä kullakaw wal taman yanaptʼitäna, jupajja siervo de congregacionan yanapiripjamaw yanaptʼitäna. *\n1963 maranjja, tamanak tumptʼañatakiw uttʼayapjjetu. Awisajja trenatwa mä tamat yaqha tamarojj jachʼa maletanakas aptʼata sarirïta. Jilapart jilat kullakanakajj janiw autonïpkänti, ukatwa trena puriñawjarojj jan jutapjjerïkänti. Nayajj jupanak ukarojj taxit saririskayätwa, ukampis janiw jiskʼachat amuyasipjjañapa munkayätti. Ukatwa qorpachasiñajäkäna ukarojj kayuki sarirïta.\n1965 maranjja, sapakïskayät ukhawa, Galaad Escuelar jawsapjjetu (clase 41). Nayamp chika ukankapkäna uka jilatanakas nayjam sapakïsipkarakïnwa. Ukatjja, Austriaruw wasitampi saräta sasaw sapjjetäna. Ukanwa tamanak tumptʼirjam serviñajäna. Ukampis janïr khitkasajja, pusi semanaw Anthony Conte sat tamanak tumptʼir jilatampejj khitapjjerïtu. Jupampejj Cornwall sat lugaranakwa visitapjjerïta, Nueva York markana. Yatiyañ nayjamarakiw wal munirïna ukat wali suma yatichirirakirïnwa.\nCasaraskta uka uru\nAustriar kuttʼkayäta ukhajja, Tove Merete sat mä suma tawaqoruw uñtʼta. Jupajj phesqa maranitpachwa Diosan cheqa arunakap uñtʼjjatayna. Kunapachatï kunjamsa uñtʼasipjjta jilat kullakanakajj sasin sapjjetu ukhajja, “sucursalaw irpthapipjjetu” sasaw sapjjerïta. Mä mara pasataruw 1967 abril phajjsin casarasipjjta. Panpachaniw tamanak tumptʼirejj sarasipkakiyäta.\nKunjamsa yaqhep cristianonakajj Jehová Diosampi apasipjje ukhamaraki kunjamsa Diosajj wawapäñatak maynir ajlli ukjja Romanos 8:15 qellqataw qhanañchi. Ajllitanakajj akhamwa Awkirojj sapjje: “Nayan Awkejja” sasa. Nayajj 1968 maranwa ukham jikjjatasta. Ukhamatwa kunjamsa Jehová Diosajj khuyapayasiñapat wawapar tukuyitu uk amuyawayta. Ukhamatarakwa ajllit cristianonak taypiru mantawayta.\nEsposajampejj tamanak tumptʼirejj (circuitonsa distritonsa) sarasipkakiyätwa, 1976 marakama. Juyphipachanjja, awisajj jan calefaccionaniw ikipjjeriyäta. Mä kutejja, patjjankiri ikiñasa, chhullunkrantayata janqʼoki ukhamaw sartapjjta. Samsupkayäta uka samanaw ukhamar tukutayna. Ukatwa juntʼuptayir mä jiskʼa estufa apasiñ amtapjjayäta, ukhamat jan añcha thayjata ikiñataki. Yaqhep cheqanakanjja, arumanakajj bañor sarañatakejj khunnamwa sarapjjañajäna, wali thaya arumana. Janiw utanipkayätti, ukatwa kawkirutï uka semanajj qorpachasipjjerïta ukar lunes urumppach qheparapjjerïta, ukhamat martes uru wali alwat yaqha tamar sarjjañataki.\nEsposajajj walpun yanaptʼawayitu. Janipuniw kunapachas “yatiyir sarañäni” sasin jariyirïkti, kunattejj Diosan arupata yatiyañarojj wal munasi ukat jilat kullakanakarus ukhamaraki. Jaqenakatsa llakisirakiwa, ukaw nätakejj mä suma yanapajja.\n1976 maranjja, Viena (Austria) markankir Betelaruw invitapjjetäna, ukansti sucursalan mä sarayirjam uttʼayapjjetäna. Uka tiemponjja, Europa del Este uksankir markanakan Diosan arunakap yatiyasiñapatakiw uka sucursalajj uñjarakïna, ukatjja jamasatwa qellqatanaksa puriyapjjarakirïna. Ukanwa Jürgen Rundel jilatampejj irnaqtʼawayta, jupaw uka toqenakat sum yatïna. Qhepatsti, Europa del Este toqenkiri tunka arunakaru jaqokipasiñapatakiw pʼeqtʼaskayäta. Jürgen jilatampi Gertrude kullakampejja taqe chuymaw precursor especialjam Jehová Diosar Alemanian servisipki. 1978 maranjja, Austriankir sucursalanjja, sojjta arunakaruw jiskʼa imprentat revistanaka lurañ qalltasiwayi. Ukatjja, kawkïr markanakatï qellqatanak mayipkäna ukanakarus apayapjjarakiyätwa. Otto Kuglitsch jilataw ukanak puriyasiñapatakejj yanaptʼäna, jichhajj uka jilatajj Ingrid esposapampiw Alemania Betelan servisipki.\nAustrianjja, kunayman toqetwa Diosan arunakapat yatiyayäta, callenakansa ukhamaraki\nEuropa del Este toqenkir markanakanjja, ukhamarakiw jilatanakajj mimeógrafo sat maquinanakampi jan ukajj microfilme rollonakampi yanaptʼayasisajj imprimipjjerïna. Ukhamäkchïnsa, yanaptʼajj munasiskakïnwa. Jehová Diosajj ukham chʼamachasitanakaparojj wal yanaptʼawayi. Sucursalanjja ukhamarakiw uka jilat kullakanakarojj wal munasipjjäna, Diosan arunakap yatiyañajj jarkʼatäkchïna ukhasa, Jehová Diosar taqe chuymaw servisipkakïna.\nRUMANIA MARKARUW VISITIR SARAPJJTA\n1989 maranjja, Theodore Jaracz jilatampiw Rumaniaru sarapjjta, jupajj Oraqpachan Jilïr Irpirinak taypinkirïnwa. Diosan markapar jilat kullakanakar kuttʼañ yanaptʼañatakiw sarapjjayäta. Jupanakajj 1949 mara qalltanwa, Diosan markapat jitheqtapjjäna, ukatjja tamanakwa uttʼayasipjjarakïna. Ukampis yatiyasipkakïnwa ukhamaraki bautisasipkakïnwa. Ukatjja, Diosan markapankir jilat kullakanakjamarakiw carcelar llawintatas uñjasipjjäna, jan akapachar mitisipjjatap layku. Rumanianjja, Diosan arunakapat yatiyañajj jarkʼatakïskänwa, ukatwa pusi irpir chuymaninakampi Pamfil Albu sat jilatan utapan tantachasipjjta, uka marka uñjiritaki Comité de Paisjam uttʼayatäpkäna uka jilatanakas ukankapjjarakïnwa. Austriatjja Rolf Kellner sat jilataruw irpasipjjarakiyäta, ukhamat Rumanian parlapkäna uka arut jaqokipañapataki.\nQhepür aruma tantachasipjjta ukhajja, Albu jilataw mayni pusi irpir chuymaninakar kuttʼanjjapjjañapataki iyawsayäna, akham säna: “Kuttʼjjañasawa, janitï ukham lurkañänejja, janiw kuttʼañjamäjjaspati” sasa. Ukatwa 5.000 jilat kullakanakajj Diosan markaparu wasitamp kuttʼanjjapjjäna. Ukhamatwa Jehová Diosajj Supayar atipjawayi.\n1989 mara tukuyasti, janïra Europa del Este toqenjja comunistanakajj tukuskäna ukhawa, Oraqpachan Jilïr Irpirinakajj Nueva York markar sarapjjañajatak invitapjjetäna, ukhamat Betelan irnaqapjjañajataki. ¡Ukajj wali suma yatiyäwipunïnwa! Ukhamatwa 1990 julio phajjsin Brooklyn markankir Betelan irnaqañ qalltapjjta. Ukatsti 1992 maranjja, Jilïr Irpirinakan Comité de Servicio satäkis ukanwa yanapayäta, 1994 maransti Oraqpachankir Irpirinak taypinkjjaraktwa.\nLURATANAKAJAT JAN ARMASISAW NAYRAQATAR UÑTTA\nEsposajampi Brooklyn (Nueva York) markana\nMä hotelan camarerjam trabajkäyäta ukhatjja, walja maranakaw pasawayjje. Jichhajja, wali kusisitaw aka oraqpachankir jilat kullakanakar Bibliat apstʼat qellqatanaka wakichasiñapatak yanaptʼaskta (Mat. 24:45-47). Phesqa tunka maranak jilaw sapüru Diosatak irnaqtʼawayta, uka toqet lupʼisajja, walpun Jehová Diosarojj yuspärta, wali kusisitapuniw jikjjatasirakta ukat kunjamsa Jehová Diosajj oraqpachankir jilat kullakanakaru bendiciwayi uksa uñjaraktwa. Walja markanakat tantachasipki ukar sarañajj wal gustitu, ukanwa Jehová Dios Awkisaru ukhamarak Arupa sum uñtʼañatak chʼamañchapjjestu.\nWalja millón jaqenakampi Bibliat yateqapjjaspa ukat kunatï cheqäki uksa iyawsapjjarakispa, ukatjja aka oraqpachankir jilat kullakanakamp chika mä familiaki Jehová Diosar servipjjaspa ukwa munta ukat ukrakwa Diosar mayiraktjja (1 Ped. 2:17). Ukatjja jiwatanakajj aka Oraqen jaktanipkani uk uñjaniñsa wal suyarakta, ukat awkijar jaktanir uñjañsa munaraktwa. Paraisonjja awkijas taykajas taqe familiajas Diosar serviñ amtapjjaspa ukwa munaraktjja.\nJiwatanakajj aka Oraqen jaktanipkani uk uñjaniñsa wal suyta, ukat awkijar jaktanir uñjañsa munaraktwa\n^ tʼaqa 15 Español arut qellqata La Atalaya, abril 15, 1980 revistanwa jukʼampi jupanakjjat qhanañchi.\n^ tʼaqa 27 Jichhajja, siervo de congregacionarojj irpir chuymaninakat sarayiri satäjjewa, siervo de congregacionan yanapiripasti secretario satäjjarakiwa.


Tamajj mayachtʼatäñapataki taqenis yanaptʼapjjañäni | Taman yatjjatañataki\nYatiyañataki (congregacionan yatjjatañataki) | Marzo 2016\n¿Kuna arutsa liytʼäta? Acholi Albanés Alemán Amárico Angola markan amparamp parlirinakataki Argentina markan amparamp parlirinakataki Armenio Aymara Azerí Azerí (alfabeto cirílico) Bashkir Batako karo Batako toba Becol Bengalí Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (tradicional) Chino mandarín (simplificado) Chuvash Cingalés Citonga Colombia markan amparamp parlirinakataki Coreano Croata Danés Ecuador markan amparamp parlirinakataki Endáu Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Finlandia markan amparamp parlirinakataki Finlandés Fiyiano Francés Georgiano Gran Bretaña markan amparamp parlirinakataki Griego Guaraní Gujarati Gun Hebreo Hiligaynon Hindi Hiri motu Holandés Húngaro Ibanag Ibo Ilocano Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kannada Kikamba Kikuyu Kiniaruanda Kirguís Kiribatiano Kirundi Kurdo Kurdo kurmanyí del Cáucaso Letón Lhukonzo Lituano Luganda Luo Macedonio Macua Malayo Malayálam Malgache Maratí Maya Mixe del norte Mongol Moré México markan amparamp parlirinakataki Ndebele (Zimbabue) Nepalés Nias Noruego Nyungwe Oromo Osético Pangasinán Panjabí Papiamento (Aruba) Papiamento (Curazao) Persa Perú markan amparamp parlirinakataki Pidgin de las islas Salomón Polaco Polonia markan amparamp parlirinakataki Portugués de Brasil Quechua boliviano Rumano Runyankore Rusia markan amparamp parlirinakataki Ruso Samoano Sango Sena Serbio (Alfabeto cirílico) Serbio (alfabeto latino) Shona Sidama Sranangtongo Suajili Sueco Tagalo Tai Tamil Tayik Telugu Tetun Dili Tigriña Tok pisin Tsotsil Tumbuka Turco Turcomano Tuvaluano Tártaro Ucraniano Uhobo Urdu Uzbeko Venezuela markan amparamp parlirinakataki Vietnamita Waray-Waray Wolaita Xitshwa Yao Yoruba Zandé Zapoteco (Istmo) Zimbabue markan amparamp parlirinakataki Árabe\nTamajj mayachtʼatäñapataki taqenis yanaptʼapjjañäni\n“Cristo laykuw taqpach cuerpojj suma yäparu uchata, jupanakpura mayaru tukutaraki” (EFE. 4:16).\n53, 107 QʼOCHUNAKA\n¿Kunjamsa taqenis mayachtʼat yatiysna?\nTamajj mayachtʼatäñapatakejja, ¿kunjamsa taqenis yanaptʼsna?\n¿Kunas casado chacha warminakarojj jan jaljtañatak yanaptʼaspa?\n1. ¿Kunjam chuymanïñas qalltatpach utjäna?\nJEHOVÁ DIOSAJJ taqe kun lurañ qalltkäna ukhatpachaw maynit maynikama yanaptʼasiñajj utjäna. Amuytʼañataki, Jesusajj Jehová Diosan ‘yanapiripjamajj’ taqe kunanwa Awkipar yanaptʼäna, ukatwa Jehová Diosajj jupar wal munasïna (Pro. 8:30, NM). Nayra tiemponakansa Diosan servirinakapajj ukhamarakwa Diosan mayitanakap phoqañatakejj maynit maynikam yanaptʼasipjjerïna. Sañäni, Noé tiempon luraskäna uka arca lurañatakejja, Noen familiapajj taqeniw yanaptʼapjjäna. Moisesajj jakkäna uka tiempons ukhamarakïnwa. Tatitumpi jikisiñ carpajj utjkäna uk apthapisin yaqha cheqar apañatakisa, yaqha cheqar purisin mayamp saytʼayañatakisa israelitanakajj maynit maynikamaw yanaptʼasipjjerïna. Ukatsti, templonjja mayachtʼataw Diosar qʼochupjjerïna musicsa tocapjjerïna. Taqe ukanak lurañatakejj maynit maynikamaw yanaptʼasipjjañapäna (Gén. 6:14-16, 22; Núm. 4:4-32; 1 Cró. 25:1-8).\n2. 1) Nayrïr patat maranakanjja, ¿cristianonakajj kunjam chuymanïpjjänsa? 2) ¿Kuna toqenakatsa aka yatichäwin yatjjataskañäni?\n2 Nayrïr patak maranakansa cristianonakajj ukhamarakiw Diosar mayachtʼata yupaychapjjerïna. Jupanakan pʼeqepajj Cristönwa. Apóstol Pablojj uka cristianonakat akham sänwa: “Maynejj taqe kunatakiw yatiñ chʼamjja katoqaspa [...]. Kunayman toqet lurañanaka[w] utjaraki[spa]” sasa. Ukatsti sarakïnwa: “[Taqenis] mä sapa cuerporu tukutakiwa” sasa (1 Corintios 12:4-6, 12 liytʼañataki). Jichhürunakanjja, ¿jiwasajj mayakirakïsnati? ¡Jïsa! Ukampis kunjamsa Diosan arunakap yatiyañansa, tamansa, familiansa mayakïsna ukwa aka yatichäwin yatjjataskañäni.\nDIOSAN ARUNAKAP YATIYAÑANA\n3. ¿Kunsa Juanajj mä visionan uñjäna?\n3 Nayrïr patak maranakajj niya tukuyañampïskäna ukhajja, apóstol Juanajj paqallqo angelanakaruw trompetanak phustʼaskiri mä visionan uñjäna. Phesqëri angelajj trompet phustʼkäna ukhajja, mä warawara alajjpachat jalaqtasinkirwa uñjäna. Uka warawarajj chʼamak manqhwa jistʼaräna, uka chʼamak manqhatjj mä jewqʼew mistüna. Uka jewqʼetsti tʼijutʼijunakaw misturäna. Ukampis laqʼonakajj janirakiw kuna chʼojjñanakarusa, ni qoqanakarusa jan wali lurapkänti, jan ukasti khitinakatï “Tatitun sellopampi paranakapan jan chimptʼatäpki” uka jaqenakaruw tʼaqhesiyapjjäna (Apo. 9:1-4). Tʼijutʼijunakajj kunarus jan waltʼayakispawa, ukjja apóstol Juanajj sum yatïna, uka laqʼonakajj kunjamsa Egipto markankirinakar jan waltʼayäna uksa yatirakïnwa (Éxo. 10:12-15). Juanajj visionan uñjkäna uka tʼijutʼijunakajj alajjpachar sarañatak ajllit cristianonakampi sasiwa. Uka cristianonakajj akham sasaw yatiyasipki: “Jehová Diosajj niyaw aka ñanqha pachar tʼunjani” sasa. Ukampis uka ajllitanakajj janiw sapäpkiti, jan ukasti aka oraqen jakañatak suytʼasipki uka waranq waranqa cristianonakaw jupanakar yanaptʼasipki. Ukham mayachtʼata trabajisajj Supayan apnaqata religionanakat mistupjjañapatakiw walja jaqenakar yanaptʼawayapjje.\n4. Diosan servirinakapajj ¿kuna wakiskiri luräwinïpjjesa, ukat kunjamsa uk phoqsna?\n4 Jichhürunakanjja, Jehová Diosan servirinakapajj mä wali wakiskiri luräwinïpjjewa. Jupanakajj janïr aka pacha tukuskipanwa ‘suma yatiyäwinakjja’ Oraqpachan yatiyapjjañapa (Mat. 24:14; 28:19, 20). “Khititejj umat pharjayaski” ukajj jutasin ‘jakañ umat inak umtʼpan’ sasaw taqenir invitʼtanjja (Apo. 22:17). ¿Kunjamataksa uka luräw phoqsna? Maynit maynikam yanaptʼasisakiw uk phoqsna (Efe. 4:16).\n5, 6. ¿Kun lurañatakis Jehová Diosan Testigonakapajj taqenis chʼamachasipjje?\n5 Diosan Reinopat suma yatiyäwinak jukʼamp jaqenakar yatiyañatakejja, suma wakichtʼatäñasawa. Ukatakejj tamanwa ewjjtʼanak katoqtanjja. Ukarjam lurañäni ukhajja, jilat kullakanakasampejj jukʼamp mayachtʼataw yatiyañäni. Sañäni, yatiyir mistuñataki tantachäwinjj walja ewjjtʼanakwa katoqtanjja. Ukatsti, Bibliat apstʼat qellqatanakampiw Diosan Reinopat yatiyir sartanjja. Awisajja, yatiyañatak campañanakajj utjki ukan yanaptʼañatakiw mayirakistaspa. Ewjjtʼanakarjam yatiyañäni ukhajja, ‘alajjpachan jalnaqaski’ uka angelan wiñay qhespiyasiñ arunakapjj mayachtʼataw Oraqpachankir jilat kullakanakasampejj yatiyapjjañäni (Apo. 14:6).\n6 Diosan arunakap yatiyasajj walja jaqenakaruw yanaptʼtanjja. Ukaw Anuario libronjj sapa mara uñjasi. Ukatjja, kimsa uru jachʼa tantachäwiru, walja markanakat jachʼa tantachäwiru jutapjjañapatakisa, mä wawakiw jilat kullakanakasampejj jaqenakar invitʼtanjja. Uka tantachäwinakanwa Jehová Diosar serviskakiñatak chʼamañchtʼir arstʼäwinaksa dramanaksa istʼtanjja uñtaraktanjja. Maysa toqetjja Jesusan jiwäwip amtañataki tantachäwiw mayachtʼarakistu. Uka tantachäwejj sapa maraw nisán phajjsit 14 uru saraqatarojj Inti jalantjjar apasi. Uka urojj Oraqpachanwa Jesusan jiwas layku jiwatapata yuspärañataki tantachtʼastanjja (1 Cor. 11:23-26). Uka tantachäwiru jutirinakarusti wali kusisitaw katoqaraktanjja. Cheqansa walja semananak nayraw jupanakarojj uka tantachäwin jiwasamp chika sarapjjañapatak invitʼtanjja.\n7. ¿Kunsa taqeni yatiyasajj jikjjattanjja?\n7 Mä sapa tʼijutʼijojj janiw walja tʼijutʼijunakjamajj lurkaspati. Jiwasanakat ukhamarakiwa, sapakejj janiw jachʼañchatäñapäki, yupaychatäñapäki uka Jehová Diosan yatiyäwinakapjj Oraqpachan yatiyksnati. Ukampis taqeni yatiyir sarañatak chʼamachastan ukhajja, waranq waranqa jaqenakaruw uka yatiyäwimpejj pursna. Jichhajja, kunjamsa taman mayaki irnaqtʼañajj Diosan markapar mayachtʼañatak yanaptʼarakispa uk yatjjatañäni.\n8, 9. 1) Taman mayachtʼatäñat qhanañchañatakejja, ¿kuna toqetsa Pablojj parläna? 2) ¿Kunjamsa tamasan mayakïñatakejj yanaptʼsna?\n8 Éfeso markankir jilat kullakanakaru Pablojj cartap qellqkäna ukhajja, Diosan markapajj kunjam uttʼayatasa uka toqetwa qellqäna. Ukatsti, ‘kunayman toqetwa jiltañasajja’ sasaw sarakïna (Efesios 4:15, 16 liytʼañataki). ¿Kunjamsa taqenis ‘kunayman toqet jiltsna’? ‘Tamajj mä cuerpor uñtasitawa’ sasaw Pablojj qhanañchäna. Ukhamasti, tamajj Criston pʼeqtʼataw mayachtʼat irnaqañapa sasaw sarakïna. Ukatsti saskakïnwa: “Kunapachatejj taqpach cuerpojj sum saraski ukajja, taqpachaw munasiñanjj jiltaraki” sasa. Ukhamajj jilïrïstansa, wayn tawaqöstansa, chʼamanïstansa janisa, ¿kunjamsa tamasan mayachtʼatäñatak yanaptʼsna?\n9 Jesusajj uttʼayki uka irpir chuymaninakar respetasa ukhamarak jupanakar istʼasaw yanaptʼsna (Heb. 13:7, 17). Awisajja ukham lurañajj chʼamakïspawa, ukampis jan ajjsarasaw Jehová Diosar yanaptʼa mayisiñasa. Diosan qollan ajayupaw kunanakatï taman amtaski ukarjam lurañatakejj yanaptʼistani. Taman katoqktan uka ewjjtʼanakar istʼañajj chʼamakïspawa, ukampis altʼat chuymanïñasawa ukaw taman mayachtʼatäñatakisa jilat kullakanakar jukʼamp munasiñatakis yanaptʼistani, uk janipun armañäniti.\n10. Irpir chuymaninakan yanapirinakapajja, ¿kunjamsa taman mayachtʼatäñatakejj yanaptʼapjje? (13 janankir foto uñjjattʼam).\n10 Kunanaktï irpir chuymaninakan yanapirinakapajj lurapki ukas taman mayakïñatakejj yanaptʼarakiwa. Jupanakajj qawqha maranïsipkpasa, uka jilatanakajj munasiñampiw irpir chuymaninakar yanaptʼapjje, ukham lurapjjatapat taqeniw yuspärtanjja. Amuytʼañataki, uka jilatanakajja yatiyir sarañataki Bibliat apstʼat qellqatanakajj taman jan faltañapatakiw yanaptʼapjje. Tantachasiñ Utajj suma uñjatäñapatakisa qʼomäñapatakisa, yanaptʼapjjarakiwa. Ukatsti, tantachäwinakaru jutapki ukanakarus katoqtʼapjjarakiwa. Jiwasatï uka jilatanakar yanaptʼañäni ukhajja, tamanjja taqe kunas sumakiw lurasini (Hechos 6:3-6 uñjjattʼarakïta).\n11. Wayna jilatanakajja, ¿kunjamsa taman mayakïñatakejj yanaptʼapjjaspa?\n11 Yaqhep jilatanakajja walja maranakaw tamar yanaptʼawayapjje. Jichhasti, chuymanëjjapjjatap laykojj janiw nayrjam lurirjamäjjapjjeti. Ukampis jupanakat sipans wayna jilatanakaw utji, jupanakaw yanaptʼapjjaspa. Uka wayna jilatanakajj janis jupanakjam experiencianïpkchejja, taman jukʼamp luräwinak katoqapjjañapatakejj yanaptʼasispawa. Irpir chuymaninakan yanapirinakapat waljaniw irpir chuymanit irnaqtʼañatak chʼamachasisipki, ukajj kusiskañawa (1 Tim. 3:1, 10). Wayna irpir chuymaninakatsa, waljaniw tamanak tumptʼirit irnaqtʼasipki; jichhasti walja jilat kullakanakaruw tamanakan yanaptʼasipki. ¿Janit uka jilatanakan yanaptʼapat yuspärktanjja? (Salmo 110:3;  Eclesiastés 12:1 liytʼañataki).\n12, 13. ¿Kunsa familianakajj mayakïñatak lurapjjañapa?\n12 Jichhajja, kunjamsa familiasan yanaptʼsna uka toqet parltʼarakiñäni. Familiana Diosar Yupaychañataki Arumajj sapa semanaw apasiñapa. Waljaniw uka tantachäwit akham sapjje: “Jehová Diosat familjam yateqañajj jukʼamp sum apasiñatakiw taqenirus yanaptʼawayapjjetu” sasa. Uka tantachäwinjja Diosan arunakap jukʼamp sum yatiyañatakiw wakichtʼasipjjaspa. Familiajj Diosan Arupat yateqañataki tantachtʼasi ukhajja, jupanakkamajj jukʼamp sumaw apasipjje, mayachtʼasipjjaraki. Cheqansa familianjja, taqeniw Jehová Diosar munasipjje, munañapsa lurañ munapjjaraki.\nFamiliana Diosar Yupaychañataki Aruma apañajj waynanakarusa chuymaninakarus jukʼamp mayakïpjjañapatakiw yanaptʼi. (12, 15 tʼaqanak uñjjattʼäta).\n13 Casado chacha warminakasti, ¿kunsa Jehová Diosar mayachtʼata serviskakiñatakejj lurapjjarakispa? Kunapachatï Jehová Diosar taqe chuym servipjje ukhajja, purapatwa yanaptʼasipjjaspa, ukatsti jukʼamp kusisitaw jakasipjjarakispa. Kunjamtï Abrahamampi Sarampisa, Isaacampi Rebecampisa, Elcanampi Ana esposapampis munasiñampi uñjasipjjäna ukhamarakiw uñjasipjjañapa (Gén. 26:8; 1 Sam. 1:5, 8; 1 Ped. 3:5, 6). Casado chacha warminakatï munasiñampi uñjasiñatak chʼamachasipjjani ukhajja, jupanakajj jukʼampiw jakʼachasipjjani, Jehová Diosampis jukʼamp sumaw apasipjjarakini (Eclesiastés 4:12 liytʼañataki).\n14. Esposomatï jan ukajj esposamatï Jehová Diosar jan yupaychkchi ukhajja, ¿kunsa jupamp sum apasiñatakejj lurasma?\n14 Jehová Diosar jan servirimpejj janipuniw cristianonakajj casarasiñapäkiti sasaw Diosan Arupajj ewjjtʼi (2 Cor. 6:14). Ukampis maynitï casadojjasin Jehová Diosar uñtʼchi ukhajja, ¿kunsa luraspa? Esposopatï, jan ukajj esposapatï Jehová Diosar jan serviñ munkchi ukhajja, Biblian yatichäwinakaparjam sarnaqañaw familiamp sumankañatakejj cristianor yanaptʼaspa. Jehová Diosan munañap lurañas jupatak nayrankchejja, esposoparu jan ukajj esposapar yanaptʼañatakiw chʼamachasiñapa. Ukham lurañajj chʼamakïchi ukasa, Diosar serviñatakiw familiapar yanaptʼaspa. Esposonakat maynejj Diosan markapat jitheqti ukhaw Diosan mayitaparjam sarnaqañajj chʼamarakïspa. Mary kullakarojj ukaw pasäna. Jupajj esposopamp chikaw Jehová Diosar servïna, ukampis esposopajj niya 25 maranakaw tantachäwinakar jan sarjjänti. Ukhampachasa, Mary kullakajj tantachäwinakarusa jachʼa tantachäwinakarus saraskakïnwa. Ukatsti Bibliat yateqkäna ukarjam sarnaqañatakiw chʼamachasïna, wawanakaparus ukarjamaw yaticharakïna. Walja maranak pasatatjja, wawanakapajj jilïrëjjasin utat sarjjapjjänwa. Kullakajj sapakis jikjjataskchïnjja Diosar serviskakïnwa. David esposopan liytʼañapataki revistanak qhanar uchirïkäna ukwa esposopajj liyiñ qalltäna, qhepatjja tantachäwinakarus sarjjarakïnwa. Sojjta marani mä allchhipajj tantachäwin mä asiento Davitatak imapunirïnwa. Tantachäwinakaru jan sarirïki ukhajja akham sasaw allchhipajj sirïna: “Abuelito, tantachäwin walpun suysmajja” sasa. David jilatajj Diosan markapar kuttʼanjjewa. Mary kullakasti, wali kusisitaw jichhajj esposopamp chika Diosar serviski.\n15. Walja mara casaratanakajja, ¿kunjamsa jichha casaratanakar yanaptʼapjjaspa?\n15 Jichhürunakanjja Supayajj familianakaruw jan waltʼayañ muni. Ukatwa casadonakan mayachtʼatäñapajj wali wakiskiri. Walja marasa jan ukajj jukʼa maras casaratäpkchejja, jukʼamp sum apasiñatakiw chʼamachasipjjañapa. Experienciani chacha warminakaw jukʼa mara casaratanakarojj yanaptʼapjjaspa. Inas Familiana Diosar Yupaychañataki Arumajj apaski ukar jawstʼapjjchispa, ukhamatwa jupanakarojj purapat munasisa ukhamarak jan jaljtas jakasipjjañapataki yanaptʼapjjaspa (Tito 2:3-7).\n“TATITUN QOLLUPAR MAKHATAPJJAÑÄNI”\n16, 17. ¿Kuna bendicionanaksa jutïrin katoqañäni?\n16 Israelitanakajj Jerusalén temploru fiesta amtañatak sarapjjerïna ukhajja, maynit maynikamaw yanaptʼasipjjerïna. Fiestar sarañataki wakichtʼaskasasa, thakin sarkasasa yanaptʼasipjjerïnwa. Templonsa, juntukiw Jehová Diosar yupaychapjjerïna (Luc. 2:41-44). Jiwasajj israelitanakjamarakiw viajisktanjja. Jutïrpachan mä Paraison jakasiñatakiw sarasktanjja, ukhamajj kunjamtï israelitanakajj yanaptʼasipkäna ukhamarakiw jiwasajj maynit maynikam yanaptʼasiñasa. Awisajja ukham lurañajj chʼamakïspawa, ukatwa chʼamachasiñasa. Akham jisktʼasiñäni: “¿Kunan jukʼampi chʼamachasiñajas wakisi?” sasa.\n17 Walja bendicionanakwa jutïrin katoqapjjañäni. Jehová Diosan servirinakapajj janiw akapachankir jaqenakjam sarnaqjjtanti, jan ukasti jilat kullakanakasampejj mayachtʼata sumakiw jakasjjtanjja. Isaías ukhamarak Miqueas profetanakan arsutanakapajj kunjamsa phoqasiski ukwa nayranakasamp uñjasktanjja. Uka profetanakajj akham sasaw qellqapjjäna: “Jutapjjam, [Jehová] Tatitun qolluparu makhatapjjañäni” sasa (Isa. 2:2-4; Miqueas 4:2-4 liytʼañataki). Cheqansa, aka ‘qhepa urunakan’ utjki uka religionanakat sipansa cheqa religionajj jukʼamp jilankiwa. Akat mä jukʼa urunakatjja, Oraqen jakasir jaqenakajj taqenis sumakiw jakasjjapjjani. Taqenis mayachtʼata, juntuki ukham Jehová Diosar yupaychañajj ¡wali kusiskañapunïniwa!\n^  (11 tʼaqa): Salmo 110:3 (NM): “Atiptʼañ urumanjja markamajj taqe chuymaw serviñatakejj sartani [...]. Sullar uñtataw waynanakajj jumamp chika sarantapjjani”.\n¿Kunjamsa bautisasiñatak wakichtʼasisma?\nJehová Diosajj servirinakapar yanaptʼapuniwa\n¿Tamaman misionerjam yanaptʼasmati?\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Marzo 2016\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Marzo 2016\nYATIYAÑATAKI (CONGREGACIONAN YATJJATAÑATAKI) Marzo 2016


Kunatï walïki ukanakat sawkasir jaqenakajj janiw juicio urut yatipkiti (1-7)\nJehová Diosajj amtap phoqañatakejj janiw qheptʼkiti (8-10)\nKunjam jaqëpjjañamasa uk amuytʼasipjjam (11-16)\n“Machaq alajjpachanakampi machaq oraqempi” (13)\nJan wali jaqenakan juchanakapampi jan apayasiñatakejj amuyasipjjam (17, 18)\n3 Munat jilatanaka, akampejj pä cartwa qellqanipjjsma, kunjamtï nayrïr cartan qellqanipksmajja ukhamarakiw jichhajj amtayäwinakampejj sum amuytʼapjjañamataki chʼamañchtʼanipjjsma. 2 Ukhamat santo profetanakan nayra parlatanakapsa Salviri Tatitusan* mandamiento arunakapsa amtasipjjañamataki, uka mandamientonakjja apostolonakatwa* istʼapjjtajja. 3 Nayraqatjja may yatipjjañamwa nayajj munta, qhepa urunakanjja kunatï walïki ukanakat sawkasir jaqenakaw utjani, munañanakaparjamaw jan walinak lurapjjani, 4 jupanakajj sapjjaniwa: “Criston kuttʼaniñap tiempojj* ¿kawkinkarakisti? Nayra awkinakasajj jiwañan iktʼjjapjjäna ukhat jichhakamajja, taqe kunas pachpakïskiwa, jaqenakajj luratäkäna ukhatpachaw ukhamäski” sasa. 5 Uka jaqenakajj yatkasinwa akanak jan amtañ munapkiti: alajjpachanakajj nayratpachaw utjäna, oraqejj Diosan aruparjamaw umat jaljtayatäna, uma taypin uchatarakïnwa. 6 Kunapachatï umajj aka oraqpachar phoqantkäna ukhajja, nayra tiempo jaqenakajj ukanakampi tʼunjatarakïnwa. 7 Diosan uka pachpa aruparjamarakiw alajjpachasa aka oraqesa ninatak imatäski, ukanakajja kunapachatï jan wali jaqenakajj tʼunjatäkani, juicio urus purinkani ukürkam imatäsipkiwa. 8 Munat jilatanaka, Jehová* Diosatakejj mä urojj waranqa maranakamp sasiwa, waranqa maranakajj mä urumpi sasirakiwa, janipun uk armasipjjamti. 9 Jehová* Diosajj promesap phoqañatakejj janiw qheptʼkiti, kunjamtï yaqhep jaqenakajj amuyapki ukhamjja, jan ukasti wali pacienciampiw jumanakar suyasipktamjja; janiw khitin jiwañapsa jupajj munkiti, jan ukasti taqenin arrepentisipjjañapwa muni. 10 Jehová* Diosan urupajj mä lunthatar uñtataw jutani, uka urunjja jankʼakiw alajjpachanakajj suynasis pasjjani, kunanakatï alajjpachansa oraqensa utjki ukanakajja juntʼutatayatäsajj umatatayatäniwa, oraqesa kunanakatï ukan utjki ukanakasa nakhantayatäniwa. 11 Niyakejjay taqe ukanakajj umatatayatächinejja, jumanakajj kunjam jaqëpjjañamasa uk amuytʼasipjjam, jumanakajj qʼomaw sarnaqapjjañama, luratanakamampis Dios chuymäpjjatamwa uñachtʼayapjjañamaraki. 12 Jehová* Diosan urup puriniñapjja wali amuyump* suytʼasipkakim, janipun armasipjjamti, uka urunwa alajjpachanakajj ninampi tukjatäni, kunanakatï alajjpachanakansa oraqensa utjki ukanakajj umatatayatarakïniwa. 13 Diosan promesaparjamajj machaq alajjpachanakampi machaq oraqempi suyasktanjja, ukanjja cheqapar sarnaqañaw utjani. 14 Ukhamajj munat jilatanaka, niyakejjay ukanak suyaskstanjja, Dios nayraqatan wali qʼomäñataki, jan kuna manchanïñataki, jupampi sumankañatak chʼamachasipjjam. 15 Tatitusajj pacienciamp uñjkistu ukajj salvasiñasatakiwa uk amuyapjjam. Uka toqetarakwa Pablo munat jilatasajj Diosat yatiñ katoqasajj qellqanipjjayätamjja. 16 Cheqansa jupajj taqe cartanakapanwa uka toqenakat qellqanipjjayätamjja. Ukampis uka qellqatanakapan yaqhep cheqanakajj janiw amuyañjamäkiti. Jan amuytʼasirïpki* uka jaqenakasa pächasirinakasa jupanak pachpa tukjatäñatakiw uka arunakjja yaqha toqer uñtayapjje, Qellqatanakankir yaqha arunakampis ukhamarakiw lurapjje. 17 Ukhamajj munat jilatanaka, jumanakajj taqe ukanak yatjjasajja, jan wali jaqenakan juchanakapampi jan apayasipjjañamatakejj amuyasipjjam, ukhamat suma saytʼatäkasin jan tinkupjjañamataki. 18 Antisas jumanakajj Salviri Jesucristo Tatitusan wali khuyapayasiñapsa* yatiñapsa jukʼamp katoqasipkakim. Jupajj jichhasa wiñayatakisa jachʼañchatäpan. Amén.*\n^ Griego arunjja, “apostolonakamatwa”.\n^ “Kuttʼaniñ tiempo” siski uka cheq aka Biblian diccionariopan liytʼäta.\n^ Jan ukajja, “jankʼakïñap munasa”.\n^ Jan ukajja, “Jan yatichatäpki”.


Aka maran payllawinakaru irxatañatakix aruskipapxiwa | Radio San Gabriel\nIrnaqirinakan payllawinakaparu irxatawit uñakipapki\nMartes, Abril 24, 2018 - 10:53\nCentral Obrera Boliviana uksan irpirinakapa ukhamaraki marka irpirinakasampix kunaymana mesas de trabajo satakis ukanakana irnaqapxi, ukhamana irnaqirinakan mayiwinakapax ist’atañapataki. Uka tuqinx ukhamarakiw payllawinakaru irxatawinaka utjañapatakix uñakipasipki. Jichhakamax niyaw kunaymana amtawinaka utjatapata qhanachapxi.\nUkhamakipanx secretario ejecutivo ukham irptkipana Federación Sindical de Trabajadores Mineros de Bolivia (FSTMB) uksana Orlando Gutiérrez sawayarakiwa, marka irpirinakax amuyapkiw haber básico ukarux sapa patakat 3,5% ukhampi irxataña ukatx salario mínimo nacional ukarux sapa patakatx 0% ukhamp irxataña. Uhamakipanx qhuya mina tuqinakan irnaqirinakan irpiripax sawayiwa nanakax janiw uka amtarux jay sapkiristi, kunatix nanakax amtaptwa kunti irnaqirinakan jach’a mathapiwipana amtatakana ukaru phuqhayaña.\nUkañkamax khitinakatix empresarios privados uksankirinakax irpirinakap taypix mayipxiwa sapa patakatx 2,5% ukhampi irnaqirinakana payllawinakaparu irxataña. Kunatix jupanakax sapxiwa nanakax ukharukiw jikt’apxirista, ukasti jani askina qullqi tuqix jiltawi jupanakataki utjatapata.


Tatituw pobrerusa, kamirirusa tucuyistu; jupaw aynacht'ayi, juparaquiw jach'ar apti.\nAbramajj wali kamirïnwa, jupansti utjänwa kori, kollke, uqhamarac walja uywanaca.\nMarcajjasti janiw amuyanïcjjeti, ucatwa t'unjata uñjasiraqui. Jumasti sacerdote, yatiñamsa apanuctawa, ucatracwa jichhajj jumarojj nayar loktañanacatsa apanucuracsmajja, niyaquejjay jumajj Diosan yatichäwinacapsa armanucstajja, nayajj wawanacamatsa armasiraquïwa.\nUcampis jilatanaca, jan alajjpach laycusa ni acapach laycusa juramentjja lurapjjamti, ni cuna casta juramentsa lurapjjamti. Cunapachatejj: “Jïsa” sapjjätajja uqhamapunïpan; cunapachatejj: “Janiw” sapjjaraquïtajja uqhamaraquïpan. Diosasti ucqhajj janiw juchañchapcätamti.\nTatitun bendicionapawa kamiriptayi; janiw cuna llaquisiñsa ucampi chicajj apayanquiti.\nMarca apnakerinacatejj jan marcaru suma apnakcapqui ucasti aynacht'aniwa, ucampis walja amuyt'ayirinïqui uca marcasti jan cuna ajjsarasaw jacasiraqui.\nQhititejj sarnakqui cusisiñanacana, machañanacana, suma k'aphinaca uchasiñanacana ucajja, pobrernucstaniwa.\n Inampst'iri jakejj mäquiwa kamiriptañ muni, ucampis jupajj janiw yatquiti pobres cancaña jupjjaru jutañapjja. Jach'añchiri jaket sipana, c'umisiri jakew khepjjarojj munatäni. Jake jiwayirin amigopawa awquiparu taycaparu lunthatejja; jupasti saraquiwa: “Janiw awquir taycar lunthatañajj juchäquiti” sasa. Qhititejj juc'ampi munqui ucajja, nuwasiñanacwa utjayi, ucampis qhititejj Tatitur iyawsqui ucawa nayrar sarti. Jan amuyt'an jakewa, jupa pachpan amuyt'aparu alcatasqui ucajja, ucampis qhititejj yatiñ cancañampi cunsa lurqui ucawa khespiyatäni. Pobreru yanapt'irinsti, janiw cunapas pist'caniti, ucampis qhititejj pobreru jan yanapt'añ muncani ucajja, wali maldecitäniwa.\nTakpach orakejj Tatitunquiwa, ucan utjirinacas jupanquiwa, takpach jaquirinacas jupancaraquiwa.\n“¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacajj jisc'a achunacatwa diezmo churapjjtajja, menta, anís, comino ucanacata, ucampis janiw jaysapctati cunatejj leyinjja wali asquïqui ucjja. Cawquïritejj chekäqui, qhuyapayasiñäqui, iyawsañäcaraqui ucjja apanucupjjtawa. Acanacawa lurapjjañamänjja, maya lurañanacjja jan jaytanucusa.\n “Tatiturojj take kamir cancañamampi jach'añcham, yapumat nayrïri achunac churañampiraqui; uqhamatwa pirwanacamas jilarquiri phokhantani, uqhamarac vino imañanacamasa.\n Nayranacajjampiw kollunac uñatatta: “¿cawquitarac yanapast nayatac jutani?” sasa. Yanapajj Tatitut nayatac jutani, alajjpach acapach lurir Tatituta.\n Jesusasti jupanacarojj saraquïnwa: —Diosar iyawsirïpjjam. Khanacwa sapjjsma, qhititejj chuymapan jan pächasisa aca kollur saspajja: ‘Onjjtam, jach'a kotar mantaraquim’ sasa; arsutapajj phokhasispawa, jupatejj iyawsañampi arsuspa ucqhajja.\n Ucatsti saraquïnwa: “Jichhajj jake luraraquiñäni. Uca jakesti jiwäsar uñtasitäniwa, ucatsti kotan utjir chawllanacarusa, jamach'inacarusa, uywañ animalanacarusa, pampanquir animalanacarusa, orakenjam katatnaktir animalanacarusa apnakaraquiniwa” sasa. Cunapachatejj Diosajj jake usccäna ucapachajj jupar uñtasitwa uscüna; chacha, warmi,\n Jumanacasti acat amtasipjjaraquim: Juc'a yapuchasirejj, juc'aquiracwa achunacjja apthapini, walja yapuchasiristi, waljaraqui apthapini. Sapa mayniw, cunjämtï chuymapanjja amtqui uqhamarjam churañapa; janiw pä chuyma churañapäquiti, janiraquiw maynin jariyataquis churañapäcaraquiti, Diosasti cusisit chuymampi chuririruw munaraqui. Diosajj jumanacarojj take casta bendicionanacwa jilarquir churapjjeristamjja, uqhamat jumanacajj take cunampis phokt'atäpjjañamataqui, ucat take asqui luräwinacan yanapt'asipjjañamataqui.\n Maynitejj jumanacat mä torre lurañ munaspajja, ¿janit nayrakatajj kont'asisin kawkhas kollkejj tucuyañataquejj munasispa ucjj amuyt'ascaspajja? Alekaqui cimiento uscuntanejja, ucatsti jan tucuycaspajja takeniw uc uñjirinacajj jupatjj larusipjjani. Sapjjaraquiniwa: ‘Aca jakejj kalltasinjja, janiw tucuycjjeti’ sasa.\n Qhitinacattï cunsa catokañ suyt'asipcta ucanacaruqui mayt'apjjsta ucqhajj ¿cuna sumsa lurapjjta? Juchararanacasa mayt'apjjaraquiw jucharar masinacaparojj, juc'amp catokañataqui. Ucampis jumanacajj uñisirinacamarojj munapjjañanacamawa, asqui lurapjjañamaraquiwa, uqhamarac mayt'apjjañamaw jan cuns catokañampi. Uqhamatwa jumanacan catokañanacamajj jach'äni, jumanacasti Alajjpach Dios Awquin wawanacapäpjjätawa. Diosajj qhuyapayasiriraquiw, jupar jan yuspagaririnacatsa, juchararanacatsa. Jumanacasti qhuyapayasirïpjjamaya, cunjämtï Awquimajj qhuyapayasirïqui uqhama.\n Ist'apjjam aca arunaca, kamirinaca: Jachapjjam, wararipjjaraquim cuna jan walt'añanacatejj jumanacjjaru jutcanis ucanacatjja. Kamir cancañanacamajj ñusantatawa, suma isinacamas thuthan thuthantataraquiwa. Kollkenacamas korinacamas k'ala saruntatawa. Ucanac quipcaraquiw jumanac tokejj khanañchani, mä ninjamaraquiw ucanacajj jumanacarojj naqhantapjjätam. Aca khepa urunacanjja jumanacajj kamir cancañanacamjja montonasipcactawa.\n Mä urusti Tatitu Diosajj Abramarojj aqham sänwa: “Orakem apanucuwayjjam, familianacamsa, uqhamarac awquiman utapsa, cawquïr oraktejj nayajj uñacht'aycäm ucar sarjjañataqui. Wawanacamampisti mä jach'a marca tucuyäma, bendiciraquïmawa, sutimsa jach'aruw aptaraquëjja, mayninacataquisti mä bendicionaraquïyätawa. Qhitinacatejj bendicipjjätam ucanacarojj nayaw bendiciraquï, maldicipcätam ucanacarusti nayaw maldiciraquï; juma tokeraquiw take familianacas aca orakenjja bendicitäpjjani” sasa. Abramasti Harán oraketjja mistuwayjjänwa, cunjämatejj Tatitojj siscatayna uqhamarjama. Cunapachatejj uca oraket Canaán oraker sarjjañataqui mistuwayjjän ucqhajj pakallk tunca pheskani maranïnwa. Jupampi chicsti irpasjjaraquïnwa Sarai warmiparu, Lot sobrinopar cuna, take yänacapampi, uqhamarac kawkha jakenactejj Harán chekan jicjjatcatayna uca jakenacampi cuna. Cunapachatejj Canaán oraker puripcän, ucqhasti Abramajj take ucsa orakenacsa pasascaquïnwa, Siquem sisqui uca chekar puriñcama, cawqhanccäntejj encina kollan kokajj More sat chekana. Uca orakenacansti cananeo jakenacaw jacapjjaraquïna. Ucanwa Tatitojj uñstäna, ucatsti saraquïnwa: “Aca orakjja wawanacamaruw churä” sasa. Ucatsti Abramajj uca chekanjja mä altar Tatitutaqui waquichäna, uca chekan Tatitojj uñstatap laycu. Ucatsti Betel marcat inti jalsu tokeruw sarjjäna, cawcsantejj kollunacajj utjcän ucsaru, uca chekaruw carpapjja sayt'ayasiraquïna. Betel marcasti, carpatjja inti jalanta tokencänwa, inti jalsu tokensti Hai marcaraqui. Uca chekansti Abramajj yakha altar luraraquïna, ucansti Tatituruw art'asiraquïna. Ucatsti juc'at juc'atwa Néguev tokeru sarascaquïna. Uca tiempojj take ucsa tokenacanjja mä jach'a mach'aw utjäna, Abramasti mä kawkha tiempo Egiptor jaquiriw sarjjäna, cawqhantejj jaccäna ucan jan cuna mank'añas utjatap laycu. Cunapachatejj Egiptor puripcän ucqhasti Abramajj Sarai warmiparojj aqham sänwa: “Jumajj mä suma uñnakt'an warmïtawa, cunapachatejj egiptonquir jakenacajj uñjapjjätam ucqhajj: ‘Aca warmejj aca jaken warmipawa’ sasa, ucatsti nayarojj jiwayapjjetaspawa, ucampis jumarojj janiw jiwayapcätamti, jumampi jacañ laycu. Uca laycu nayar juma laycu jan jiwayasipcañapataquejja: ‘Cullacapätwa’ samaya” sasa. Cunapachatejj Abramajj Egiptor purjjän ucapachajja Egiptonquir jakenacajj Sarai warmirojj wali suma uñnakt'ani warmïtapwa uñjapjjäna. Egipto marcan reyipa faraonan yanapirinacapasti Sarai warmin suma uñnakt'anïtapjja uñjapjjaraquïnwa, ucatsti uca warmin wali suma uñnakt'anïtap yatiyiriw sarapjjäna. Ucatsti faraonan palacioparuw irpapjjaraquïna. Sarai laycusti faraonajj Abramarojj wali sumwa uñjäna. Ucatsti ovejanaca, vacanaca, esclavonaca, esclavanaca, asnonaca, camellonaca cunwa Abramarojj churaraquïna. Ucampisa Sarai warmi causasti Tatitojj faraonarusa, familiaparusa jach'a t'akhesiñanacampiw mutuyäna. Ucatwa faraonajj Abramaru jawsayani, ucatsti saraquïnwa: “¿Cunatsa ac lurista? ¿Cunatsa jan sista aca warmejj juman warmimäscatapa? Jumajj: ‘Cullacajjaw’ sistawa, ucatwa nayajj warmejjatac irpasta. ¡Acajj jichhajj irpasjjam, ucatsti sarjjam!” sasa. Ucatsti faraonajj jakenacapampiw Abramarojj Egiptot apanucuyi, warmipampi chica uqhamarac take yänacapampi.\n “Jan jaken uñjatäñataquiqui Diosanquirjam, tucupjjamti. Uqham lurapjjät ucqhasti, alajjpachanquir Awquimajj janiw cuna churäwsa churapcätamti. “Cunapachatejj pist'ayasitanacaru yanapt'cäta ucqhajja, jan jakenacarojj yatiyamti, cunjämtejj c'ari parlirinacajj sinagoganacana, callenacana lurapqui uqhamjja. Jupanacasti jakenac nayrakatanjja wali sumat uñt'atäñwa munapjje. Nayasti khanacwa sapjjsma, uca luräwipatjja catokjjapjjewa. Cunapachatejj jumajj pist'ayasitanacar cuns churäta ucqhajja, wali munat amigomasa ucjja jan yatcpati; jan ucasti jan qhitiru yatiyasaqui luram, uqham luratamatsti alajjpachanquir Awquimajj cuttayjjätamwa. “Cunapachatejj jumanacajj Diosat mayisipjjäta ucqhajja, jan c'ari chuymaninacjam mayisipjjamti. Jupanacajj sayt'asisinwa sinagoganacanjja mayisipjje, uqhamarac calle esquinanacansa jakenacan uñjatäñataqui. Khanacwa sapjjsma, uca luräwipatjja catokjjapjjewa. Jumajj mayiscätas ucqhajja, utamar mantam; puncum jist'antasisinsti mayisiraquim Awquimata qhititejj jumampïsqui ucaru. Awquimasti uñjasctamwa jamasan mayisisquirjja, ucatsti jupajj mayisitamarojj ist'ätamwa. Oración lurcasinjja jan inamaya arunacjja arsumti, cunjämtï Diosar jan uñt'ir jakenacajj lurqui uqhamjja. Jupanacasti amuyapjjewa Diosajj jupanacarojj walja arunaca arsutap laycu ist'caspa uqhama. Janiy jupanacjamäpjjamti, Awquimajj janïr arsupctas ucqhaw yatjje cuntï jumanacajj mayipcäta ucjja. Ucatpï jumanacajj aqham mayisipjjätajja: ‘Alajjpachanquir nanacan Awquejja, sutimajj jach'añchatäpan. Munañamampisti apnakapjjeta. Munañamasti luratäpan acapachanjja, cunjämatï alajjpachana luratäqui uqhama. Sapürutac mank'añ churanipjjeta. Juchanacajjatjja pampachapjjeta, cunjämatejj nanacajj jan wali lurapquitus ucanacarojj perdonapjjta uqhama. Janirac yant'äwiru puriyapjjestati, jan ucasti ñankhatjja khespiyapjjeta.’ [Jumanquiwa jakenacaru apnakañajja jach'achatäñamasa wiñayan wiñayapataqui. Uqhamäpan.] “Jumanacatejj jan wali luratanacapat masinacamarojj perdonapjjäta ucqhajja, alajjpachanquir Awquimajj jumanacarojj perdonapjjaraquïtamwa. Masinacamar jan perdonapcäta ucasti, jumanacan Awquimasti janiraquiw cuna juchanacamatsa perdonapcaraquïtamti. “Cunapachatejj jumanacajj ayunapcäta ucqhajja, jan llaquit ajanuni sarnakapjjamti, cunjamtï uca c'ari chuymaninacajj lurapqui uqhamjja. Ucjja jupanacajj lurapjjewa jakenacan: ‘Ayunascataynaw’ sayasiñataquiqui. Khanacwa sapjjsma, uca luratapatjja catokjjapjjewa. Cunapachatejj jumajj ayuncät ucqhajj ajanum jarekasim, ñic'utamsti sumrac asquicht'asim, uqhamata jakenacajj jan amuyapjjañapataqui juman ayunascatama. Juma sapampïquis uca Awquimaquiwa yatiñapajja, ucatsti jupajj bendiciraquïtamwa. “Acapachanjja jan imapjjamti walja yänacjja, aca orakenjja thuthaw thuthantasqui, ucatsti inamaya imataquiwa. Uqhamaraquiw acapachan imat yänacjjarojj lunthatanacajj mantasin lunthatsupjjaraqui. Jan ucasti jumanacajj alajjpacharu suma yänaca imasipjjam, ucansti janiw qharus thuthantquiti ni ina ch'usarus tucuscaraquiti, janiraquiw lunthatanacas lunthatcaraquispati. Jumanacan chuymanacamasti cawquincquitejj uca suma imasitanacamajj ucancaraquiniwa. “Juman nayramajj janchimataquejj mä lamparar uñtatawa, uqhamasti nayramatejj wali sumächejja, take janchimajja wali suma khananïniwa. Nayramatejj jan walïcchejja, take janchimajj ch'amacancaniwa. Juman utjquis uca khanamatejj ina ch'usa ch'amacaru tucuni ucajja ¡cunja lajjänisa uca ch'amacajja! “Janiw qhitis pä patronarojj sirvcaspati, maynirojj munaniwa, maynirusti uñisiraquiniwa, jan ucajj maynirojj jach'achaniwa, maynirusti jisc'acharaquiniwa; Diosampiru kollkempirojj janiw qhitis sirvcaspati. “Sapjjaracsmawa, jan llaquisipjjamti, cuntejj mank'apcäta, umapcaraquïta, isisipcäta ucanacatjja. ¿Janiti jacañajj mank'at sipansa juc'ampi sumäqui, janchisti isitsa juc'ampïcaraquejja? Uñtapjjam jamach'inacajj jalasqui uca, janiw jupanacajj satapquis ni apthapipcaraquisa, janiraquiw juyranacsa pirwanacarus imapquiti, ucampis alajjpachanquir Awquimaw ucanacarojj mank'ayi. Uca jamach'inacat sipansa jumanacajj juc'amp munatäpjjtawa. Ucampisa wali llaquisitapatsti, ¿qhitis jumanacatjja jacañapjja mä horampisa yapt'asispa? “¿Cunatsa jumanacajj isinacamat wal llaquisipjjtajja? Uñjapjjam cunjämtï pampan pankaranacajj jilasqui uca, jupanacajj janiw kapupquisa ni cuns lurapcaraquiti. Nayasti sapjjsmawa, janiw rey Salomonas uca pankaranacjamajj sum isthapiscänti take utjirinïtap laycusa. Niyaquitejj Diosajj ucqha suma uca pankaranacarojj isthapiychejja jichhürojj pampancasqui ucat kharürusti ninaru phichhantatäñataquiqui ¡cunja juc'ampinacsa Diosajj jumanacataquejj luranejja, pisi iyawsañan jakenaca! Ucatsti jumanacajj jan llaquisipjjamti aqham sasa: ‘¿Cunsa mank'añäni? ¿Cunsa umañäni, cunampiraquis isisiñäni?’ sasa. Diosat jayancquis uca jakenacaquiw take aca yänacatjja llaquisisipqui, ucampis jumanacan alajjpachanquir Awquimajj yatiwa cuntejj jumanacaru waquisipctam ucjja. Uqhamasti, nayrakatajj Diosan reinopa munapjjam, uqhamarac cunatejj chekäqui jupan nayrakatapanjja ucanaca, ucatsti take aca yänacajja jumanacarojj churataquïpjjätawa. Jan llaquisipjjamti cunatï kharürojj pascani ucatjja, kharürusti take uca llaquisiñanacapampi phokt'ataraquïniwa, sapüruraquiw uqham llaquinacan phokhantatäsqui.\n “Chekpachansa Tatitu Diosamarutejj jaysätajja, phokharaquïta, uqhamaraqui cawquïri camachi arunactejj jichhüruna churapcsma ucarjama sarnakaraquïta, ucapachasti Diosajj take aca oraken marcanacjjaruw uchätam. Ucampis take aca bendicionanacaw jumataqui jutani, Diosamar ist'atam laycu. Ucatsti bendicitäyätawa, marcansa, pampa orakensa. Uqhamaraqui bendicitäni take wawanacamasa, cosechanacamasa, vacanacamasa, ovejanacaman kallunacapasa, take uywanacamasa. Bendicitaraquïniwa achunac imasiñ canastamasa, uqhamaraqui t'ant'a chapusiñ lamanamasa. Ucatsti take luräwinacamanwa bendicitaraquïyäta. “Diosaw amparanacamar catuyätam cunapachatejj uñisirinacamajj nuwantapjjätam ucqhajja. Jumanacampi nuwasiñataquejj suma formt'ataw jutantapjjani, ucampis jumanacar uñjasajj janiw cunjäm jaltjjapjjatapsa amtasipcaniti. “Tatitu Diosamaw bendicionanac apayanipjjätam achunacan pirwanacamarusa, uqhamaraqui take cuntejj lurcäta ucarusa, ucatsti cusisitaw jacäta cawquïri oraktejj churcätam ucanjja. “Camachi arunacaptejj phokhäta, thaquipanjamsa arcaraquïta ucqhajj Tatitu Diosamajj juparu catuyat marcwa tucuyasïtam, cunjämtejj jupajj arupampi arsuwayctam uqhama. Ucatsti take acapachan marcanacaw uñjapjjani, Diosan sutipajj jumjjan aytatätapa, ucatsti walirac ajjsarapjjätam. Diosaw munasiñap uñacht'ayätam, walja wawanac jumar churasina, uqhamaraqui jilarquir orakenacamar achuyasa, cunjämtï awquinacamar arupampi arsusina churä siscatayna uqhamarjama. Ucatsti jist'arätamwa uca imantat alajjpachapa, orakemar jallu munqui uc churaniñataqui, uqhamaraquiw bendicïtam take irnakañamarusa. Ucsti take marcanacaruw mayt'araquïta, ucampis jumajj janiw cunsa mayt'ascätati. Diosaraquiw mä jach'a jilïrit utt'ayaraquïtam, janiw khepanccätati, wiñayapuniw nayrancäta, janiw aynacht'cätati jan ucasti amstancapunïtawa, jumaqui Diosaman camachi arunacapar jichhürun churcsma ucar phokhascamjja, take ajjsart'añamampi, ucanacarjam sarnakasaraqui, jan maysarus ucanacat jithektasa yakha diosanacar arcaña ni yupaychaña munasasa. “Ucampis jumatejj Diosaru jan ist'cäta ni camachi arunacaparjamasa, leyinacaparjamasa sarnakcäta, cawquïri ewjjanactejj jichhüruna churcsma ucanacarus jan phokcaraquïta ucqhajj, jumanac patjjaruwa take aca maldicionanacajj jutani. Jumasti maldicitäyätaw marcana, uqhamaraqui pampansa. Maldicitäniwa canastamasa, uqhamaraqui t'ant'a chapusiñ bateamasa. Maldicitaraquïniwa wawanacamasa, cosechanacamasa, vacaman kallunacapasa, ovejamana kallupasa, take uywanacamana kallunacapasa. Ucatsti jumajj take luräwinacamanwa maldicitäyäta. “Tatitu Diosasti maldicionanaca, pitusiñanaca, llaquisiñanaca take luräwiman apayanipjjätam, ucatsti juc'a urunacwa takpachaniru t'unjapjjätam, jumanacan jan wali luräwinacampi jupar apanucupjjatam laycu. Diosaw mä azot'inac apayanïtam jumaru tucjañataqui cawquïri oraktejj catcäta ucana. Uqhamaraquiw apayanïtam jiwaña usunaca, ñankha fiebrenaca, p'usuntir usunaca, calor usunaca, trigo yapunacamarojj awtipacha lak'onacaraquiw puriraquini, take casta usunacaw arcanakätam jumar t'unjañataqui. Alajjpachatsti janiraquiw jallojj purincaniti, aca orakesti janiraquiw cunsa achurapcätamti. Diosasti juma patjjarojj lak'ampi ch'allampi jallu lantjja puriyanini, juman t'unjatäñamcama, uqhamaraqui uñisirinacaman tucjatäñamcama. Jumasti uñisirimarojj suma formt'ataw nuwantascäta, ucampis janiw amtascätati cunjäm jaltjjatamsa, ucatsti take acapachan jaquir jakenacataquejj ajjsarañjamaraquïyätawa. Take jamach'inacana, monte animalanacan mank'antatäniw jiwat janchimajja janiw qhitis ucanacjja aliswakcaniti. “Diosasti, egipcionacarus t'akhesiycäna uqhamaw llejjtinacampi, tumor sat p'usunacampi, sarna usunacampi, tiña sat jasi jasi usunacampiw t'akhesiyätam, ucatsti janiraquiw uca usunacatjja c'umarachasiñ puedcätati. Uqhamaraquiw lokheptañampi, juyqhuptañampi, pejjtusiñanacampiw t'akhesiyaraquïtam. Ucatsti urunsa catt'asitaw sarnakäta cunjämas mä juyqhojj sarnake uqhama. Janiraquiw cuna luratamas sumäcaniti. Catuntata, t'akhesiyata, uqhamaraqui sallkjatapuniw uñjasïta, janiw qhitis yanapt'iri jutcaraquïtamti. Mä warmimpi casarasiñataquiw parlascäta, ucampis yakha jakew parlatamampejj iquintasini; mä uta lurasïta ucampis janiraquiw ucan jacañjja puedcätati; uva yapunac yapuchasïta, ucampis janiraquiw ucatjja cunsa mank'cätati; vacamasa nayräjjaman jiwayatäniwa, ucampis janiraquiw aychapjja mank'cätati; juman uñjcataraquiw asnomjja aparapjjätam, ucatsti janiw cuttayapcätamti. Ovejanacamas uñisiriman amparaparuw purini, janiraquiw ucatjja qhitis uc apakañataquejj yanapcätamti. Nayraman uñjcataw yokall wawamasa, imill wawamasa yakha marcanquir jakenacar catuyatäni, ucatsti jumajj sapa cutiw uñjasiñ munäta, ucampis janiw cuna lurañsa puedcätati. Yapunacaman cosechanacapa uqhamaraqui take irnakañaman achunacapjja jan uñt'at jakenacaw mank'antapjjani, ucatsti t'akhesiyata jan walin uñjatapuniw sarnakäta. Cunapachatejj take acanac uñjäta ucqhajj lokheptataw uñjasïta. Tatitu Diosaw jumarojj t'akhesiyätam ñankha llejjtinacampi konkorinacamana, charanacamana, take janchimansa, janiraquiw ucatjja c'umarachasiñ puedcätati. “Diosan munañapatwa jumasa, reyimasa yakha marcar apatäni, cawqha chektejj ni jumasa ni awquinacamasa uñjapquiti ucaru, uca chekansti yakha diosanacaruw yupaychapjjäta, lawata, kalat lurat diosanacaru. Ucatsti ajjtasita, p'enkachata, jaken parlasitaw take cawqha chekarutejj Diosajj irpcätam ucanacanjja sarnakäta. Yapunacamarojj walja jathampiw yapuchascäta, ucampis juc'a achunacac apthapïta, t'ijut'ijunacan mank'supjjatap laycu. Uva yapunacsa yapuchascätawa sum uñjasina, ucampis janiraquiw vinopsa umcätati ni uvanacsa apthapiscätati, jan ucasti lak'onacaw take ucanacjja tucjani. Takpach orakenacamaruw olivo kokanacjja yapuchascäta, ucatsti janiraquiw aceitepampejj k'aphirt'ayascätati, aceitunanacapasti jupapachpaquiraquiw jalartjjani. Utjätamwa yokall wawanacamasa, imill wawanacamasa ucampis janiw jumampi chicäcaniti jan ucasti yakha marcanacaru preso apatäniwa. Orakeman take kokanacapasa, achunacapasa t'ijut'ijunacan tucjatäniwa. Cawquïri yakha marcat jutir jakenacatï marcaman jacapqui ucanacajja, sapa cutiw juc'ampi juc'ampi ch'amani tucupjjani, ucampis jumajj juc'ampiquiw ch'amamjja chhaktayasjjäta. Jupanacasti jumarojj mayt'añjja puedipjjaniwa, ucampis jumajj janiw cunsa mayt'añ puedcätati; jupanacancaniw suma orakenacajja, jumataquisti jan wali orakenacaquïniwa. “Take aca maldicionanacaw jumjjaru jutani, arcanipjjätamwa jicjjatañcama jumaru tucjañataqui, Tatitu Diosamaru jan ist'atamata, ni camachi arunacaparu, leyinacaparu phokhañsa jan munatam laycu, cawquïrinactejj jupajj ewjjapctam ucanaca. Take acanacasti mä jach'a uñacht'äwi, unancharaquïniwa jumataquisa, wawanacamataquisa, wiñayataqui. Juman jan Diosaru cusisiñampi ni khana arumpi yupaychatamata, walja yänac churctam ucasa. Jumaraquiw sirvïta cawquïri uñisirinacamtejj Diosajj jumjjaru apayanïtam ucanacarojja; umatsa, mank'atsa t'akhesiraquïtawa, isitsa jalstasa take pist'ayasiñanaca uñt'araquïta. Diosaw esclavot t'akhesiyätam jumaru t'unjañcama. Diosasti aca oraken jaya nacionatwa juma contra sartayani, cunjämas mä pacalejj janc'aqui jaltanejj uqhama, cawquïri marcan parlasïwiptejj jan yatcta; uca jakenacasti wali ajjsarcaya jakenacäpjjewa, jupanacasti janiraquiw chuymani jakenacarojj ajjsarapcaniti ni wawanacatsa qhuyapt'ayasipcaniti. Jupanacasti uywanacaman kallunacapa, orakenacaman achunacapwa mank'antapjjaraquini jan cunan tucuyañcama; janiraquiw trigomsa, ni aceitemsa, ni vinomsa, ni vacaman, ni ovejaman kallunacapsa jilt'aycaniti, ucapachasti jumajj mank'atjamaw jiwaraquïta. “Take marcanacamaruw muyuntasina t'unjapjjaraquini, jach'a alto perkanacap tincuñapcama, cawqhanacarutejj jumanacajj iyawsañ uchapcäyat ucanaca, uqhamaraquiw muyuntapjjani, t'unjapjjaraquini take cawquïri oraktejj churctam ucanacan marcanacaparusa. Cunapachatejj uñisirinacamajj marcanacamaru nuwantapcani ucqhajj wali mank'at awtjatajj quipca wawanacamwa mank'antasipjjäta, cawquïri yokall wawanactejj uqhamaraqui imill wawanactejj Tatitu Diosamajj churapcätam ucanaca. Cawquïri jaketï jumanac taypina utji wali llamp'u chuymani uqhamaraqui munasiñani ucasa mayjt'at nayrampiw quipca jilaparus uñcatani, uca quipcaraqui wali munat warmiparusa, uqhamaraqui cawquïri wawanacapatï jupampi chica kheparapqui ucanacarusa, jan jupanacampi chica mank'añataqui cawquïri wawanacapan aychaptejj jupajj mank'qui ucanaca. Janiraquiwa cuna mank'añas utjcaniti cunapachatejj marcanacamaru nuwantapjjani ucqhajja, wali ajjsarañana, llaquisiñanacanwa uñisirinacamajj marcanacamana t'akhesiyapjjätam. Cawquïri warmitï llamp'u chuymani, suma chuymani jumanac taypin jacqui ucasa, uqham suma llamp'u chuymanïsinjja janiw k'ara cayojj oraker tact'irïcänti; uca warmis mayjt'at nayrampiw munat chachaparu, wawanacaparusa uñcatani, jan jupanacamp chica mank'añataqui, cawquïri wawanactejj wawachasini uqhamarac placentas puracapat mistqui; take ucanacwa jamasat mank'antasini, jan cuna mank'añas utjatap laycu, cunapachatejj uñisirinacamajj marcanacamaru nuwantapjjani ucqhajja. “Jumatejj jan ist'cäta ni aca libron kellkat yatichäwinacarjamasa sarnakcaraquïta, ni ajjsartcaraquïtasa aca jach'a cancañan, ajjsarcaya Diosaman sutiparusa, ucqhasti jach'a ajjsarcañ lak'onacwa jumjjarusa wawanacamjjarusa apayanïtam, uqhamaraqui jan kollcaña ñankha usunaca. Ucatsti juma patjjarojj jutaniwa cawquïri lak'onacatï Egipto marcarojj apayatäcän uca pachpa lak'onaca, cawquïrinacatï wal ajjsarayayätam, ucampisti wiñayaraquiw t'akhesïta. Ucatsti yakha usunaca, lak'onacwa apayanïtam, cawquïrinacatï jan aca yatichäwi libron kellkatäqui ucanaca, uqhamat jumaru t'unjañataqui. Jumasti Israel marca; alajjpachan warawaranacas utjqui uqham waljayätawa, ucampis jichhajj mä juc'aru tucuyatätawa, juman jan Tatitu Diosamar ist'atam laycu. Cunjämatejj Diosajj juman suma asquim munäna, uqhamarac waljaru jiltayayätam; jichhasti cusisiraquiniw ch'usaru tucutamata uqhamaraqui t'unjatätamatsa, jan qhuyapt'ayasiñampiw jiq'inucutäyäta cawquïri oraktejj catuntcäta ucatjja. Diosasti take marcanacaruw ananucütam mä thiyat mä thiycama, ucansti yakha diosanacaruw yupaychäta, lawata, kalata, lurat diosanacaru, cawquïrtejj ni awquimasa ni jumasa uñt'apcta ucanacaru. Uca marcanacan jaccasinjja janiw sumancañsa ni samarañsa jicjjatapcätati; Diosajj wali sustjatwa jacayätam, nayranacamas llact'ata ajjsarañana, kawkhasay cusisiñ munascam. Chijinacanacpunwa jicjjatasïta, ucatsti arumas urusa ajjsarayasïtawa, jiwampis chicaquïscätawa. Uqham wali ajjsarañanaca uñjatam laycusti willjta alwasti aqham sätawa: ‘Janc'ac arumäjjaspa’ sasa. Ucatsti arumarojj saraquïtawa: ‘Janc'ac uröjjaspa’ sasa. Diosajj: ‘Egipto marcarojj janiw cuttätati’ siscäyätam ucasa, barconacatwa ucarojj cuttayätam, ucatsti esclavor uñtatwa uñisirinacamar aljätam; janiraquiw ucatjja jumar qhiti alasiris utjcaniti.”